PRODUZIONE E RIPRODUZIONE – Leopoldina Fortunati – ITAIA\nJatorrizko lana: Fortunati, Leopoldina. L’Arcano della Riproduzione: Casalinghe, Prostitute, Operai e Capitale. Venezia, Marsilio Editori (1981).\nItzulpena: Creek, Hilary. The Arcane of Reproduction: Housework, Prostitution, Labor and Capital. New York, Autonomedia (1995). [PDF]\n1. Atala 1. Kapitulua\nEKOIZPENA ETA ERREPRODUKZIOA\nEkoizpen modu kapitalistaren itxurazko antitesia\nErreprodukzioaren analisi hau ekoizpen modu aurre-kapitalista batetik modu kapitalista baterako trantsizioa aztertuz hasten da. Mota honetako azterketa bat berebizikoa da ekoizpen modu berriaren baitan erreprodukzioaren papera/patua ulertzeko bitarteko gisa, baina baita ekoizpen kapitalistaren ziklo osoaren ulermen osatuago bat lortzeko bitarteko bezala ere. Trantsizioa bera, kapitalismoaren helburu ekonomikoa aurreko ekoizpen moduetako helburuekiko guztiz desberdina izateak ezaugarritzen du. Aurreko ekoizpen moduetan, helburu ekonomikoa “erabilera-balioen ekoizpena zen, hau da, norbanakoaren erreprodukzioa bere komunitatearekiko harremanaren baitan, norbanakoa izanik komunitatearen oinarri.”1 Kapitalismoan, helburua truke-balioen ekoizpena bihurtzen da, hots, balioa sortzea balioa lortzeko. Kapitalismoaren baitan “ekoizpena gizadiaren helburu bezala ageri da, eta aberastasuna produkzioaren helburu bezala.”2 Horrela, “sistema ekonomikoaren xedea” “gizartearen zorigaitza”3 da, ez norbanakoaren erreprodukzioa.\nDistortsio honek ondorio argi batzuk ditu. Lehenik, merkantziak, truke-balioak, lehentasuna hartzen baitu norbanakoarekiko, norbanakoa-erabilera-balio-gisa ulertuta, nahiz eta norbanakoa den oraindik balioa sortzen duen iturri bakarra. Soilik norbanakoa ez-balio gisa, edo erabilera-balio huts gisa, ber-definituta lortu dezake kapitalak lan indarra “merkantzia” edo truke-balio modura sortzea. Aldiz, langile askeen “baliogabe izaera” ez da ekoizpen modu berriaren ondorioa bakarrik, honen aurre-kondizio ere bada, kapitala ezin baita erlazio sozial bihurtu norbanakoekiko harremanetan ez bada, balio guztia erauzi zaien eta horregatik duten merkantzia bakarra, beraien lan indarra, saltzera behartuta dauden norbanakoekiko harremanetan.\nBigarrenik, kapitalismoan, erreprodukzioa ekoizpenetik bereiztuta dago; ekoizpen modu aurre-kapitalisten baitan jazotzen zen erabilera-balioen ekoizpena eta norbanakoen erreprodukzioaren jatorrizko batasuna desagertu egin da, eta orain, merkantzien ekoizpenaren prozesu orokorra erreprodukzio prozesutik bananduta, edota, are gehiago, kontrajarrita, agertzen da. Lehenak balioaren sorkuntza dirudien bitartean, bigarrenak, erreprodukzioak, ez-balioaren sorkuntza dirudi. Hala, merkantzien ekoizpena ekoizpen kapitalistaren funtsezko xedea da, eta hori arautzen duten legeak kapitalismoa ezaugarritzen duten legeak. Erreprodukzioa ekoizpen “naturala” da orain.\nEkoizpenaren baitan, lana soldatapekoa da, “fabrikan” burutzen dena, zeinen egitura eta antolaketak lanaren kooperazio eta banaketa konkretu baterako aukera ematen duen, garapen teknologikoarekin batera. Erreprodukzioaren baitan, lana ez da soldatapekoa, “etxean” burutzen da, eta horren antolaketak ez du ez halako kooperazio ezta lanen banaketaren premiarik, eta garapen teknologiko oso mugatuaren beharra du. Bestela esanda, produkzioa arautzen duten legeen oso bestelakoek arautzen dutela erreprodukzioa dirudi, ekoizpenaren ispiluko isla bailitzan. Ekoizpenaren eta erreprodukzioaren arteko ageriko desberdintasuna era desberdinetan interpretatu izan da. Garapen faltaren emaitzatzat, edota denbora luzean zehar erreprodukzioa markatu duten arrasto aurre-kapitalisten produktutzat hartu izan da. Azken hau, bere horretan, “ekoizpen modu” propiotzat ere hartu izan da, kapitalaren baitako “irla” ez-kapitalista bihurtuko lukeena. Produkzio “naturala” balitz bezala ere interpretatu izan da erreprodukzioa, nahiz eta ekoizpen kapitalistarekin bateragarria den marko batean antolatu izan den.\nBaina, zer esan nahi du ekoizpena (balioa) erreprodukziotik (ez-balioa) bereiztu izanak? Erreprodukzioak ez-balioaren ekoizpena dirudien arren, era argi batean laguntzen du balioaren sorkuntzan, ziklo kapitalistaren berebiziko parte bezala, parte integral bezala, aurrerago azalduko den moduan. Beraz produkzioaren eta erreprodukzioaren arteko egiazko desberdintasuna ez datza balio/ez-balio bereizketan; ekoizpena balioaren sorkuntza da eta hala dirudi, baina erreprodukzioa balioren sorkuntza da baina bestelako zerbait dirudi. Itxurazko bereizketaz gaindi, ekoizpen modu kapitalista erreprodukzioa ekoizpenarekin lotzen duen konexio apurtezinean oinarritzen da, bigarrena lehenaren existentziaren aurrebaldintza eta baldintza delako. Beharbada, baina, erreprodukzioak modu konplexuago batean funtzionatzen du bere aspektu guztietan.\nLan produktiboak merkantzien ekoizpena (soldatapeko lana) burutzen duen bitartean, erreprodukzioa lan sozialaren indar naturala da, zein, zerbitzu pertsonal gisa ageri den arren, zeharka soldata jasotzen duen lana da, lan indarraren erreprodukzioa burutzen duena. Are gehiago, ekoizpenaren baitan langilearen eta kapitalaren trukea bi-aldekoa den bitartean –formalki parekideen (equals) arteko ekibalentzien (equivalents) trukea bezala ageri da baina benetan ez-parekideen arteko ez-ekibalentzien trukea da–, erreprodukzioaren baitan trukea hiru mailatan ematen da. Ez-parekideen arteko ez-ekibalentzien trukea da, baina formalki ere ez da era kapitalista batean antolatutako truke bezala ageri. Aitzitik, gizon eta emakume langileen arteko trukea dirudi, baina benetan kapitalaren eta emakumeen artean ematen da, eta gizon langileek bitartekari papera jokatzen dute (acting as intermediaries). Truke horretako subjektuek batetik lan erreproduktiboa eta bestetik soldata diruditen arren, benetan lan indarra eta dirua dira, biek kapital bezala funtzionatzen dutelarik.\nErreprodukzioaren konplexutasun handiago horren ondorioz, antolaketa ideologiko altuago eta garatuago bat eskatzen du funtziona dezan. Gainera, bere baitako esplotazioa definitu eta duen mistifikazioa gainditzeko zailagoa bihurtu da.\nBaina, erreprodukzioa ekoizpen prozesuko parte integral bat bada –edo, ekoizpenaren eta erreprodukzioaren balio banaketak ez badu adierazten gainbalioaren ekoizpena bietako baten ere ez dagoela– nola funtzionatzen du kapitalak?\nEkoizpen modu kapitalista, formalki, bere izaera bitarrak bereizten du: ekoizpena/balioa, erreprodukzioa/ez-balioa. Baina, maila praktikoan, ekoizpen ziklo osoaren bidez (erreprodukzioa barne) funtzionatzen du balio sortzaile gisa. Hala, maila formalean izaera bitarra duela badirudi ere, benetan izaera bakarra baino ez du. Itxurazko izaera bitar hori maila praktikoan logika bakar batekin funtzionatzeko baldintza baino ez da, produkzioa eta erreprodukzioa erabiltzen dituena balioztatze prozesuan, eta gizon eta emakumeen esplotazioa balioaren sorkuntzan.\nKapitalak izaera bitarra duen hipotesitik baino ezin daiteke bere funtzionamendua ulertu. Balioa/ez-balioa bitasunak erreprodukzioaren alorrean ere eragiten du, norbanakotik hasita. Marxek merkantzien ekoizpenean lanak hartzen duen izaera bitarra eman zuen aditzera; bitasun bera aurki daiteke erreprodukzio prozesuan, bai merkantzia modura baita lan sozialaren indar natural gisa. Erreprodukzioa ez-balio bezala hartzeak ahalbidetzen du ekoizpenak eta erreprodukzioak balioaren sortzaile gisa funtzionatzea.\nBitasun horren bidez produkzio modu kapitalistak aurreko ekoizpen moduek baino produktibitate maila askoz ere altuagoan funtziona dezake. Askoz produktiboagoa izatea lortu du ez soilik lan-orduak gizakiaren limitera eraman dituelako, baita erreprodukzioa “ekoizpen natural” bezala ezarri izan delako, zeinak, batetik, bi langile soldata baten bidez esplotatzea ahalbidetu duen, eta bestetik, erreprodukzioaren kostua lan indarraren gain utzi duen. Beraz argi dago analisi Marxianoak ekoizpen prozesuaren erdi bat baino ez duela deskribatzen –merkantzien ekoizpena– eta ezin daitekela per se erreprodukziora zabaldu; are gehiago, ezin dela ekoizpen ziklo osoaren analisia egin erreprodukzioa aztertu gabe. Azken azterketa hori kategoria Marxianoak modu ez dogmatikoan erabiliz eta hauek kritika feministarekin uztartuz soilik egin daiteke.\nErreprodukzioaren izaera bitarraren lehen hipotesia –ez-balioa dirudiena balio sortzaile bezala aritzea– norbanakoaren patuari lotuta dago, ekoizpen modu aurre-kapitalista batetik modu kapitalista baterako trantsizioa eman bitarteko patuari. Esklabu edo jopu gisa, hau jauntxo feudalaren jabetza bezala hartuta, norbanakoak balio bat zuen. Baina kapitalismoaren baitako langile “aske” modura, norbanakoak ez du baliorik: bere lan indarrak soilik du balioa. Hortaz, esklabutza aurre-kapitalistatik “askatasun” kapitalistarako trantsizioaren beste aldea balioaren erabateko erauzketa da. Hori dela eta, norbanakoaren erreprodukzioa ezin daiteke ekoizpen kapitalistaren helburu ekonomikotzat hartua izan; eta ezin da zuzenean truke-balioak araututako harreman sozialek osatzen duten esfera berezi horretan sartu. Izan ere, halako helburu bat bere baitan txertatzeko ezgai izatea kapitalaren eta “lan askearen” beraren existentziaren aurre-baldintza eta baldintza da.\nEzin daiteke truke-balioaren bitartezko (mediated by exchange-value) ekoizpen harreman sozialen garapenik egon ez badago horrekin bat datorren eta kapitalarekin trukearen bitartezkoa ez den (not mediated by the exchange with capital) erreprodukzio harreman sozialen garapenik. Erreprodukzioa merkantzien ekoizpenaren kontrakotzat hartua izan behar da, norbanakoen itxurazko ekoizpena, eta horrela, ez-balioaren sortzailea. Bereziki, “prozesu natural” bat bezala agertu behar da, eta lan erreproduktiboak kapitalari kosturik eragiten ez dion lan sozialaren indar natural bat bezala agertu behar da.\nHala ere, badago merkantzia bat norbanakoaren baitan: lan indarra, zeinek ekoizpenerako gaitasun gisa truke-balioa duen. Hala, norbanakoak balioa dira, nahiz eta beraien merkantzia kapitalarekin trukatzen dutenean soilik izan. “Norbanakoa balio gisa” izatearen muga tenporala “kapitalarentzat langilea ez da produkzioaren baldintza, baldintza lana da”4 egitatetik eratortzen da, baita kapitalak “ez du langilea bereganatzen, bere lana baizik –ez zuzenean, trukearen bitartez (mediated) baino”5 egitatetik ere. Lana da, kapitalarekin aurrez aurre jartzen denean, balioa duena, “erabilera-balio hutsa, zein bere jabeak merkantzia gisa eskaintzen duen bere truke, bere truke-balioaren truke.”6\nNorbanakoen baitako balioaren eta ez-balioaren presentzia gatazkatsuak kontraesan konkretu eta askaezin bat sortzen du era argi batean. Norbanakoa ez-balio gisa bere merkantzia izaerari kontrajarrita dago kapitalaren bidez, norbanakoa bera lan-indarra delako, merkantziak ekoizteko gaitasuna, eta beraz balioa, truke-balioa. Gainjarrita daude, batetik, norbanakoa bere erreprodukzioarekiko harremanetan, eta bestetik, norbanakoa merkantzien ekoizpenarekiko harremanetan. Erreprodukzio lanen subjektu/objektu gisa norbanakoek ez dute baliorik, baina badute balio espezifiko bat merkantzien ekoizpen lanaren subjektu moduan. Kapitalismoan, norbanakoak balioa diren heinean baino ez direnez ez-balio bezala existitzen, eta alderantziz, erabilera-balio hutsak diren heinean baino ez dira merkantzien ekoizle bezala existituko. Norbanakoen erreprodukzioak beraien baitako lan-indarraren erreprodukzioa inplikatzen du.\nHorrek aditzera ematen duena zera da, kapitalak norbanakoak soilik lan-indar gisa, hots, balio gisa, erreproduzitzera behartzen dituela, baina norbanakoek ezin dutela balioa beraientzako sortu. Kontrara, beraien ekoizteko gaitasunarekiko harremanetan baino ezin dute aurkeztu beraien burua, hau da, truke-balio gisa baina ez erabilera-balio gisa. Merkatu kapitalistan beraien lan indarra saltzerakoan, norbanakoek ezin dute beraien lan erreproduktiboaren produktu bezala eskaini, balio bezala, bestela beren buruek balioa izango lukete. Hortik abiatuta, “lan askea” ekoizpenaren baldintza izango litzateke, baina lana bakarrik, eta ez langilea, izan daiteke baldintza bat. Norbanakoek beraien lana erabilera-balio huts gisa baino ezin dute eskaini, kapitalak soldatarekin erosten duena. Hori erosiaz, kapitalak erabilera-balio hori bereganatzen du bere balioztatze propiorako. Eta ez du bereganatzen norbanakoaren eta kapitalaren arteko truke zuzen baten bitartez, azaldu bezala, norbanakoak ezin baitu baliorik izan. Aldiz, era ez-zuzenean bereganatzen du, ekoizpenerako-gaitasunezko-norbanakoaren eta kapitalaren arteko trukearen bidez.\nHorrela, norbanakoek kapitalarentzako sortzen dute balioa, eta norbanakoek beraien buruak desjabetzen dituztelako desjabetzen du kapitalak. Baina, nola gertatzen da hori? Norbanakoak formalki baino ez dira beraien lan indarraren jabe: produkzio gaitasunezko lan indarra. Baina azken hau ezin diotenez kapitalari erabilera-balio bezala saldu, saltzen duten bakoitzean beraien buruak beraien erreprodukzio lanaren produktutik desjabetzen dituzte, bere ekoizpen gaitasunezko lan indarraren baliotik. Ondorioz, ekoizpen gaitasunezko lan indarra, eta hortaz, kapitala, existitzearen baldintza bat zera da: norbanakoak lan indarra ez-balio gisa erreproduzitzen duen heinean, eta erreprodukzio prozesuan sortutako balioak bere burua ez-balio modura adierazten duen heinean baino ez duela lan indarrak truke-balioa izango.\nHori da, beraz, erreprodukzioaren izaera bitarra kapitalismoaren baitan. Norbanakoari dagokionez, bere burua ez-balioaren sortzaile modura adierazten du formalki. Hala ere, egiazki, kapitalarentzako, balioaren sortzailea da; bestela esanda, erreprodukzio prozesua “naturaltzat” eta erreprodukzioa kapitalari kosturik eragiten ez dion “lan sozialaren indar naturaltzat” hartuta baino ezin dezake kapitalak bere burua balioztatu (valorize). Eta norbanakoaren baitan bitasun hau sortuta baino ezin dio kapitalak norbanakoari balioa erauzi (de-valorize).\nNorbanako kapitalistaren izaera bitarra agerian geratzen da, hortaz, bere baitan lan indarra aldi berean (1) merkantziak ekoizteko gaitasun modura eta (2) norbanakoak lan indar gisa erreproduzitzeko gaitasun modura existitzen delako. Hala, Marx bera konturatu zen bezala, ez du zertan lotura zuzenik egon behar lan indarraren eta merkantziak ekoizteko gaitasunaren artean. Aitzitik, lan indarrak bi aurpegi ditu, balioak banatzen dituena; lehenak, kapitalari aurre egiten dio merkantzia gisa (truke-balioa), eta bigarrenak, ez-merkantzia itxura hartzen du, erabilera-balio hutsa (“lan sozialaren indar naturala”).\nHori dela eta, ekoizpen modu kapitalistaren bitasuna lan indarrera ere hedatzen da. Lan indarrera, hau erreprodukzio gaitasunezko lan indarrera ere hedatzen da, azken hau bi modutara agertzen baita: batetik, (1) lan sozialaren indar “natural” gisa kapitalarekin harremanetan, eta bestetik, (2) merkantzia gisa ekoizpen gaitasunezko lan indarrarekin (truke-balioa) harremanetan. Hain zuzen ere, ekoizpen-gaitasunezko-lan-indarraren aurpegia jantzita, lan indarra bera ondasuntzat hartua izan daiteke, truke-baliotzat, soilik, baina, kapitalari bere burua ez-balio bezala agertzen zaion heinean.\nTruke-balioan oinarritutako ekoizpenaren existentziaren baldintza da, hortaz, lan objektibatua (truke-balio gisa) erreprodukzio gaitasunezko lan indarraren (erabilera-balio gisa) lan biziarekin trukatzea, bitartekorik gabe (not mediated) –langilearen eta kapitalaren kasuan ez bezala. Bestela esanda, lehenengo trukearen objektuak (lan erreproduktiboa eta kapital aldakorra) ezin daitezke truke-balio gisa agertu, bestela norbanakoen erreprodukzio gaitasunezko lan indarrak truke-balioa izango luke eta ez litzateke indar “natural” bezala agertuko. “Truke-balioaren izatea bere lan denboraren neurria da eta, horrela, lan bizia –ez bere balioa– balioen neurria”7 dela azpimarratzen du Marxek.\nKontestu horretan, lan erreproduktiboaren baldintza subjektiboak lan produktiboaren baldintza subjektiboetatik bereizita daude.\nEkoizpen modu aurre-kapitalistetan langileak harreman berdina bazuen bai erabilera-balioen ekoizpenaren baldintza subjektiboekin, baita norbanakoen erreprodukzioaren baldintza subjektiboekin ere, kapitalismoan identitate eta bat-etortze horiek suntsitu egiten dira. Lehena langile askeei kontrajartzen zaie kapital gisa, eta bigarrena kapital aldakor gisa. Forma desberdinean bada ere, era berdinean kontrajartzen zaizkie langileei.\nEkoizpen prozesuan “kapitalaren itxura duen aldea lehengaiak, lanerako tresnak eta langileak ekoizpena burutu bitartean bizitzeko premiazko gauzen jabe izan behar da, ekoizpena bukatu aurretik.”8 Era berean, erreprodukzio prozesuan kapital aldakorraren itxura duena lehengaiak, lanerako tresnak eta bizirauteko bitartekoak erosteko gai izan behar da, lan indarra ekoizpena burutu bitartean bizi dadin, ekoizpena bukatu aurretik. Hau da, kapitalak bere burua balioztatzen du, simultaneoki, erreprodukzioaren eta produkzioaren bidez, bi fronte balioztatze prozesuaren bi aldeentzako. Azken prozesu horren izate bitarra aurrerago aztertuko bada ere, lan indarraren balioaren izaera bitarretik eratortzen da, zeinak, aurretik azaldu den bezala, bere burua ekoizpenaren bi alde horien subjektu sortzaile gisa agertzen duen.\nHortaz, lan indarra kapitalaren merkantziarik preziatuena da, ez ekoizpen prozesuan balioa sortzeko gai den merkantzia bakarra delako soilik, baizik eta erreprodukzio prozesuan bere burua balio gisa erreproduzitzen duelako ere bai.\nLan indarra bi funtziotan bereizte honek (produkzio gaitasuna eta erreprodukzio gaitasuna) beste aspektu bat barnebiltzen du. Konnotazio sexuala dauka bere baitan – lanaren banaketa sexuala –, bi faktorek azaleratzen dutelarik: produkziorako gaitasuna eskuarki gizon langileak garatu izanak, erreprodukzio gaitasuna, oro har, emakume langileen esku geratu den bitartean.\nAlde batetik, kapitalaren menpeko lan indarraren “askapenak” gizon langilearengan izan duen eragina bere produkzio gaitasunezko lan indarraren jabetza, honen erreprodukzio gaitasunaren espropiazioari loturik agertu izana; hots, bere erreprodukzioaren kondizio subjektiboekiko alienazioari loturik. Beste aldetik, “askapen” horrek emakume langilearengan bere erreproduzitzeko gaitasunaren jabetza eragin du, produkzio gaitasunarekin soinez soin doana. Hala ere, sarri, lehena saltzera behartua egon izan da, eta bigarrena beti honen ondoren. Beraz, ezberdintasun nabaria dago gizon eta emakume langileen artean kapitalismoaren baitan. Lehenengoari bere lan indarraren jabetzak erreprodukzioarekiko “askapen” literal bat suposatzen dion bitartean, emakumearentzat, bere erreprodukzio gaitasunezko lan indarraren jabetzak ez du produkzio lanetik “askatzen”.\nBere erreprodukzio pertsonalerako, gizon langile “askeak”, alde batetik, “bere produkzio baldintza objektiboak bere ez-jabetza bezala, jabetza alien (alien property) bezala, bere baitako balio (value for itself) bezala, kapital bezala, erkatu eta ulertu behar ditu”9. Beste aldetik, gizonak, erreprodukziorako baldintza objektiboak (lan indarra norbanakoak erreproduzitzeko gaitasun bezala) bere ez-jabetza bezala, besteen jabetza bezala erkatzen ditu, baina ez lanaren bere baitako balio (value in itself) bezala (lan sozialaren indar natural bezala baliogabea baita), gizonarentzat beretzat den balio (value for himself) gisa baizik. Aldi berean, emakume langile “askea”, merkantzien produkzio-gaitasun bezala, gizon langilearen antzean, bere baldintza produktibo objektiboak bere ez-jabetza bezala, jabetza alien (alien property) bezala, bere baitako balio (value for itself) bezala, kapital bezala, erkatzen ditu. Honek, hala ere, erreprodukzioaren beraren baldintza objektiboei aurre egin behar die, ez kapital bezala, kapital aldakorra den balio gisa baizik, produkzio gaitasunezko lan indarraren balioa den neurrian.\nHorri jarraiki, gizon langile “askea” bai ala bai erreprodukzio gaitasunaren aurka agertu behar delarik besteen jabetza gisa, emakume langile “askeak” ez dauka zertan egon produkzio gaitasunari dagokion lan indarraren aurka. Hau gertatzen da, arestian argudiatu bezala, emakumea ez delako gaitasun honekiko desjabeturik. Ez-balio bezala, balioari eta bere buruaren zein besteen produkzio gaitasun balioari dagokion kapital aldakorrari aurre egin diezaioke. Beste era batera esanda, emakume langileak, bere burua erreproduzitzeko, bere lan indarra truka dezake erreprodukzio gaitasun gisa, bai gizonaren soldatarekin baina baita, merkantzien produkzioan jardunez gero, bere soldataren truke. Hala ere, errealitatean, bitasun hau ez da alternatiba bezala agertzen maila orokorrean; ordez, une berean hartzen dute parte bi alderdiek.\nBere burua erreproduzitzeko, emakume proletarioak era masiboan eman behar ditu bere erreprodukzio gaitasunak, bere soldata propioaren nahiz gizonezkoaren soldataren truke. “Gizonaren” soldatak nekez ahalbidetu izan du emakumea bigarren mailako lan bat ez egitera. Emakumeak, soldatapekoak barne, bi arrazoigatik aurkitzen dira gizon langileekin trukean egin beharrean: lehenbizi, haien ohiko soldata baxuek ez dietelako beraien burua gizonetatik at independenteki erreproduzitzeko gaitasunik eskaintzen; eta bigarrenik, emakumeen erreprodukziorako aukerak truke honen baldintza orokorren menpe agertzen direlako. Alegia, emakume batek gizon batekin truke emozional bat izan dezan, haren etxeko lana egiteko prest egon beharra dauka, ekonomikoki beregaina edo autonomoa izanik ere; faktore emozionalak truke ez-parekide bat egitera behartzen du, zeinetan gizonarentzat lan egiten duen.\nOndorioz, lan indarraren “askapen” prozesuak ez diete gizonei eta emakumeei berdin eragiten historikoki. Prozesu hau Marxek bere eskema orokorrean adierazitakoa baino askoz konplexuagoa da, zeinak, baita bere analisi historikoan ere, bere hausnarketak produkziozko lan indarrera eta, beraz, gizon langile klasearen auzi edo arazoetara mugatu zituen. Sexuaren norabideak zeharkatzen dituen prozesua da, generoaren arabera langilearen askapenerako bide desberdinak ekarri zituena.\nJopu feudal izatetik soldatapeko langile izatera igaro zen gizon langilea, bere merkantziak ekoizteko gaitasunezko lan indarraz izan ezik, bere jabetza guztiez desjabetuz, lan indarra saltzeko beharrera kondenatuz soldataren harremanaren menpe. Emakumearen patua konplexuagoa izan zen; neskame (jopu) feudal izatetik, lehenik eta behin, zeharkako soldatapeko langile izatera pasatu zen. Hari ere, zeuzkan jabetza apurrak kendu zitzaizkion – gizonarenak baino urriagoak, noski – lan indarra izan ezik; bi aurpegiko lan indarra, ekoizpenezkoa eta erreproduktiboa. Emakumea ere, bere lan indarra saltzera behartua izan zen (bi lan indarrak), bi lan-harreman hauen menpe dagoelarik.\nBeraz, “askapen” kapitalistaren prozesuan, emakumea ez zen jopu feudaletik (“lurraren osagarritik” ) soldatapeko langilera igaro, “lan sozialaren indar naturala” izatera baizik. Hortaz, emakumearen kapitalaren menpeko “askapena” gizonarena baino askoz mugatuagoa izan zen. Are gehiago, bere gaitasun erreproduktiboak direla eta “askapen” baztertzaile bat pairatu izanak, neurri handi batean, bere gaitasun produktiboekiko askapen prozesua arriskatu du. Puntu honetan gehiago ez sakontzeko, aintzat hartu behar dira emakumeei egotzitako lanak eta hauei loturiko soldata baztertzaileak.\nErreprodukzioaren konplexutasuna produkzio kapitalistaren modalitate osoan islaturik ageri da. Ez soilik erreprodukzioa, baita produkzioaren beste edozein aspektu ere, Marxek berak ondorioztatu zuena baino askoz konplexuagoak dira. Kategoria Marxista ugari birplanteatuak izan behar dira, kapital kontzeptua barne.\nAurkibide azkar honetatik aurrera, bi ideia jorratzen dira:\n(1) Ekoizpen modu kapitalistaren barruan, lanaren lanarekiko trukea ez da soilik soldatapeko lanaren eta kapitalaren artekoa bihurtzen, baita kapital aldakor eta zeharkako soldatapeko lan erreproduktiboaren arteko trukea ere.\n(2) Lehenengo trukea ezin da existitu bigarrenik gabe, eta honekiko nahitaezkoa da, eta alderantziz.\nBi harreman horien oinarrizko izaera, orokorrean, balizkoa da kapitalaren barneko gizon zein emakume langile “askearentzako”. Hala ere, lehen trukearen oinarria erreprodukzio gaitasunezko lan indarraren espropiazioa (desjabetzea) den bezala, bigarren trukea lan indarraren bi formen aldi bereko izatean (koexistentzian) oinarritzen da. Bestela esanda, bigarren truke hau emakumearen produkzio gaitasunezko lan indarraren balioa maila orokorrean ez nahikoa (urria) izatearen ideian oinarritzen da, emakumeak, ez-balio gisa, bere truke-balioari bere esfera propioan soilik aurre egin diezaiokeelako (soldata femeninoa maskulinoaren osagarria da). Beste aldetik, kapitala (bere baitako balio gisa (value for itself), ekoizpen baldintza objektiboen jabetza gisa) emakumeari (merkantziak ekoizteko gai den lan indartzat hartuta) gizonari baino maila txikiagoan ezartzean, inposatzean oinarritzen da.\nEkoizpen gaitasunezko lan indar femeninoaren erosketa kapitalak berak erregulatzen du, era horretan gizon langile “askeen” lan femenino erreproduktiboaren eskariari lehentasuna bermatzeko. Lan indar femenino produktiboaren erreproduktiboarekiko subordinazioa kapitalak modu zehatzean determinatzen du emakumea bere lan indar erreproduktiboa saltzera behartzeko, gizonaren lan indarraren balioari (haren soldatari) dagokion kapital aldakorrarekin, eta ez bere balio propioarekin (emakumeak berak soldata izanik).\nOndorioz, emakume langileak bi noranzkotan egin behar die aurre kondizio produktibo objektiboei. a) kapitalari zuzenki aurre egin diezaioke, b) soldata maskulinoari dagokion kapital aldakorrari edo c) biei aldi berean. Lehenari aurre egitea aukerakoa baldin bada ere, bigarrenari nahitaez jarki behar dakioke, hots, kapitalari “lan sozialaren indar natural” gisa nahiz truke-balio bezala aldi berean, edo esklusiboki “indar natural” gisa aurre egin diezaiokeela, baina inoiz ez truke-balio gisa soilik.\nProdukzio kapitalistaren baitako lanaren lanarekiko trukeak ere tasun (izate) bitarra badauka, eta tradizio Marxistan hartu duen itxura baino askoz konplexuagoa begitandu daiteke. Hau, prozesu produktiboarekiko harremanean kapital gisako lan objektibatuaren eta erabilera-balioko lan biziaren arteko truke terminoetan gertatzen den bezala, erreprodukzio prozesuarekiko lan objektibatu bezala gertatzen da, produkzio gaitasunezko lan indarraren truke-balio gisa eta lan bizia erabilera-balio gisa.\nEra berean, lan harremanak agerian ikusten dena baino askoz konplexuago eman dezake. Esan bezala, kapitalaren menpeko langileak “askatuak” dira, bai produkzio prozesu barruko soldatapeko lan harremanetik, bai erreprodukzio barruko soldata gabeko lan harremanetik. Izan ere, bigarrenarekiko “askapena” lehenengoaren existentziaren aurrebaldintza eta baldintza bezala agertzen da. Lan indarraren “askapenak”, beraz, ez du soilik gizon eta emakume langilea, beraien produkzio gaitasunaren menpe bihurtzearen ondorioz, haien lan indarra kapitalistari merkantzia gisa saltzeko formalki libreak direla berekin ekartzen, baina baita beraien burua erreprodukzio lanaren eta kapital aldakorraren arteko trukearen subjektu bezala kokatzeko formalki askeak direla. Ondorioz, kapitalismoarekin, gizon eta emakume langileek ez dute soilik bere lan indarra saltzeko “eskubidea” eskuratu, baita ezkontzeko “eskubidea” ere, maila formalean. Are gehiago – itxuratik haratago begiratuta– lanaren betebeharra ezkontzeko obligazioarekin soinez soin doa. Bestela esanda, kapitalak ez du bere burua soilik soldatapeko lan harreman bezala kokatzen, lan erlazio bitar bezala baizik: produkzioari dagokionez soldatapekoa eta erreprodukzioari dagokionez soldatarik gabekoa.\nIzan ere, produkzio-harreman bi daude, bakoitza bestearen aurrebaldintza: langilearen eta lan produktiboaren baldintza objektiboen arteko harremana (soldatapeko lan harremana), eta langilearen eta lan erreproduktiboaren baldintza objektiboen arteko harremana (soldatarik gabeko lan harremana). Lehen kasuan, ekoizpen gaitasun gisako norbanakoak kapitala konfrotatzen du. Baina, bigarren kasuan, erreprodukzio gaitasun gisako norbanakoa ez da kapitalak konfrontatua, norbanakoak bera produkzio gaitasunezko lan indar bezala baizik; hau da, truke-balio gisa. Bigarren baldintza honen ondorio batzuk aztertuko ditugu aurrerantzean.\n1 Grundrisse, Notebook 5, p. 485.\n2 Ibid., p. 488.\n3 Economic and Political Manuscripts.\n4 Grundrisse, Notebook 5, p. 497.\n6 Ibid, Notebook 2, p. 289.\n7 Ibid., Notebook 5, p. 515 .\nLANAREN BANAKETA SOZIO-SEXUALA (I) →


Akabau biharra — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / Akabau biharra\nOier Gorosabel 2021/02/14 21:06\nGARCIA SAENZ DE URTURI, Eva. 2017. Los ritos del agua. Planeta, Bartzelona.\nZelan egoten dirazen pieza politt batzuk, oso landuta dagozenak, baiña akabau txarrakin? Ba traza hori hartu detsat liburu honi.\nJakiña: idazle-trikimailluen efektu sorpresak gatxaguak diraz. Lehelengo liburu bikaiñan aurrekarixakin, susmatu geinkian pista faltsuak egongo zirala, hau da, hiltzaillia duda barik X izango zala pentsatzera eruango ginttuezenak, gero gure susmuak ezertan bez gelditzeko; baiña tira! Hau be ez da zihetz halan izan, eze, kasu honetan errua -eta hau bai gustau jata- banatutxuagua dagolako: hiltzailliak, esate baterako, mendekurako atxeki hobia daka lehelengo liburuan baiño, eta "gaiztuena" ez dalako bera; ezin gehixago esan, liburua irakorri nahi dabenari gauzak estropiau barik...\nIzan be, liburua irakortzeko atsegiña da, oso atsegiña, eta lehelenguak zekan erritmo bizi eta gogotsu hori daka; idazliak gu engantxatzeko klabiak ezagutzen dittu, eta alde horretatik dana ondo. Baiña... esandakua, elementu onez, interesgarriz, osatuta egon da be, akabatzaille biharra ez dago ondo burututa. Hari solte larregi geratzen dira -igual, halako nobela bat egittian gatxena-, traman hutsune nabarmenak lagata, eta historia nabarmenetako batzuk, potentzial haundikuak, landu barik geratzen diraz. Gitxien gustau jatana "Agatha Christie" estiloko desenlazia, hiltzaillian konfesiño eta guzti, bere gaiztakerixak aitortzen; betiko legez, emoten dau idazliak txarto kalkulau dabela, eta pajina kopurua gaindittuta, korapillua askatzeko asti edo gogo barik geratu dala. Ez dago txarto, e? Makiña bat liburu irakorri dittudaz, hori baiño akats larrixaguekin. Kontua da, lehelengo liburuan "erloju egittura" perfektuan aldian, kontraste egitten dabela. Emoten dau (jakin barik nabil), haren arrakastian ostian autoria errelajau jakula. Bestalde, ez dakitt noraiñok zekan buruan idazliak trilogia bat idaztia, baiña hamen begibistakua da pertsonajiei "tira" egin nahixa, hirugarren liburuan barriro hartzeko (proten umia, aittitta inmortala...). Eta bueno, anekdota moduan, lehelengo liburuan sinisgatxa bazan Bittorixa baten halako serial killerrak izatia, hille gitxiren buruan bigarren kaso bat izatia, sinisgatxagua da. Baiña bueno! Fikziñuan lizentziak dirala izanda, ez dogu asko protestauko horregaittik. Ikusi daigun zelan urtetzen dan kinka honetatik hirugarren liburuan...\nIzan be, kritikak kritika, esan biot behin liburu hau atzo amaittuta, zapatuan, gaur domekan "zeozerren faltan" nagola! Askotan gertatzen dan legez, ezagutu ahala, irakorle-voyeurrak kariñua hartzen detsa pertsonajiei, eta bere bizitzako gorabeherak jakin nahi izaten dittu! Eta bixar arte liburutegirik ez!


Eguenetik domekara bitartean jokatuko da Nazioarteko Arrasate Hiria akordeoi lehiaketa - Arrasate - Goiena.eus\nEguenetik domekara bitartean jokatuko da Nazioarteko Arrasate Hiria akordeoi lehiaketa\nLarraitz Zeberio Lekuona 2017-12-05 11:24\nAntolatzaileek jakinarazi dute hamabost lagun lehiatuko direla lehiaketa nagusian, tartean hiru euskal herritar. Gainerako ekintzetan 350 akordeoilari izango dira. Sona handiko lehiaketa da eta aurten 25. urteurrena betetzen du. Disko berezia ere kaleratu dute.\nMundu mailako akordeoilariak elkartuko ditu aurten ere Arrasate Hiria akordeoi lehiaketak, bai lehiakide moduan bai epaimahaikide moduan. Lehiaketa nagusian hamabost akordeoilarik hartuko dute parte. Lehenengo aldiz, gainera, hiru parte-hartzaile euskal herritarrak izango direla adierazi dute antolatzaileek. Gainerakoen jatorria Bielorrusia, Serbia, Errusia, Finlandia, Eslovenia, Eslovakia, Polonia, Frantzia, eta Txina dira.\nGipuzkoako lehiaketa eta jaialdia\nLehenengo mailako lehiaketarekin batera Gipuzkoako Akordeoi Lehiaketa eta Gipuzkoako Akordeoi Jaialdia ere hartuko ditu Arrasate Hiriak. Hala, adin eta maila askotariko 350 akordeoilari elkartuko ditu. Akordeoi jaialdia ez da lehiaketa eta 300 akordeoilarik eman dute izena. Gipuzkoako lehiaketak, berriz, 27 lehiakide izango ditu\nKontzertuak, emanaldi bereziak, master class saioak… ekintza asko hartuko ditu bere baitan Arrasate Hiriak. Esaterako, iazko txapeldun Jianan Tianek emango duen kontzertu berezia edo Fredrich Lips akordeoilari errusiarrak emango dituen master classeak.\nDisko berezia ere kaleratu dute 25. urteurrena ospatzeko. Lehiaketako antolatzaile nagusia den Hauspoz elkarteak bultzatuta, Arrasateko lehiaketan saritutako Maria Zubimendiren, Ander Telleriaren eta Olga Morralen akordeoi doinuak entzun daitezke bertan.\nAitor Furundarena: "Aurten Euskal Herriko hiru ordezkari izango dira Nazioarteko Arrasate Hiria lehiaketan"\nAitziber Aranburuzabala Juldain 2017 abe 05 Arrasate\nAkordeoiaren hiriburua bihurtuko da Arrasate datozen egunetan: 25. Nazioarteko lehiaketa, 38. Gipuzkoako lehiaketa eta 30.Gipuzkoako Jaialdia eging...


Putzuzuloko urteurreneko bigarren asteko kronika – Putzuzulo Gaztetxea – Zarauzko ametsen fabrika\nPutzuzuloko urteurreneko bigarren asteko kronika\n2011-11-09Xakela Gaztetxe Asanblada0 Comments\nLehenengo asteburuko iltzea eta gero, (kostata eman genion buelta batzuk) urteurreneko bigarren asteari ekin genion aurreko asteartean Putzuzulon. Gaztetxeko aurpegia den fatxada morea, aldatzeko nahiarekin, goizeko 9etan pintore talde bat bildu ginen. Morea gorriz, granate eta horiz aldatzeko asmoarekin, ekin genion pintaketa lanari, hamaiketarako tartea ere izan genuelarik. Ikaragarri polita gelditu da beste behin, okupaziora deialdia egiten duen pintada erraldoi horrekin gure putzuzulo maitea. Zorionak egindako lanagatik!\nGelditu gabe asteazkenean bildu ginen, asanblea eta garbiketa sakona egiteko gaztetxean, antolaketa eta garbiketa ere behar beharrezkoak direlako. Horrela, datozen egunetan genituen deialdi, ekimen etabarrak errepasatu eta gero, osteguneko tertulia iritsi zen. Musika zuzenean web gunearen aurkezpena izan genuen, Koldo Otamendiren eskutik. Eta bertan, zarautz eta Euskal Herri guztian musikaren industriak eta orokorrean musika alorrean dauden, behar, hutsune, egoera eta kezketaz jardun ginen.\nOstiralean kanturako, trikitixarako eta aurreikusi gabeko txisteetarako tartea izan genuen. Ohikoa bilakatu den kantu afari eta tortilla patata lehiaketa burutu genuen Putzuzulon eta zelako tortilla goxuak, bai horixe! Presoen aldeko kontzentrazioa eta gero trikitilariek lagunduta poteoa egin genuen herriko zenbait tabernetatik, gaztetxera iritsi aurretik. Ondoren, ensaladak prestatu, tortillak moztu eta Montetxio koruak abesti eder batekin otordua alaitu eta gero, tripak ireki eta tortillan epaile lanetan hasi ginen denak. Zenbait opari ere izan genituen, tortilla goxuena, zaporetsuena, xoxuena…etabarrari…eta espero gabeko txiste kontaketa batek afalostea parrez bete zuen. Hau txiste berde pila kontatu zituztenak Montetxioko andreek!\nHuracana eta ekaitz tropikala ondo lotuta genuenean, festa karibeñuari bide eman genion larunbatean. Putzuzulo huracanak halare, euri pixkat ekartzeaz gain, jende andana ekarri zuen, Tik tara eta DJ Makalak alaitu zuten festara. Kanpoko kolore grisaren aurrean, kolore biziz eta fruta tropikalez bete zen areto handia. Inoiz dantza egin ez dutenak ere dantzan jarri zituzten salsa, swin, elektro eta boogaloo doinuek. Sekulako festa beste behin!\nIgandea ordea, hankak deskantsatzeko asmoz, KING KONG neska antzezlana izan genuen. Ordu erdiko emanaldian, hankaz gora jarri zituen emakumeekin lotzen diren ezaugarri guztiak, emakume izateko hamaika eredu eta forma aldarrikatuz.


txintxarri.eus: Euskal bideo-jokoen lehen jardunaldia, maiatzaren 12an\nEuskal bideo-jokoen lehen jardunaldia, maiatzaren 12an\nIndustriaren eta jokozaleen diagnostiko bat egingo dute, Bilbon, euskara hutseszko bideo-jokoei buruzko jardunaldia.\nBabestutako edukia 2018/04/17 12:30\nJokoteknia izenarekin egingo dute Bilbon hilabete bat barru lehen aldiz euskara hutsean egingo den bideo-jokoei buruzko jardunaldia. Game Erauntsiak eta Azkue Fundazioak elkarlanean antolatutako ekitaldiak bertako industriaren eta jokozaleen diagnostiko bat egiteaz gain, hemengo bideojoko garatzaile eta jokalarien joerak ikusi, hausnartu eta elkar ezagutzeaizango du helburutz\nJokoteknia izenarekin egingo dute Bilbon hilabete bat barru lehen aldiz euskara hutsean egingo den bideo-jokoei buruzko jardunaldia. Game Erauntsiak eta Azkue Fundazioak elkarlanean antolatutako ekitaldiak bertako industriaren eta jokozaleen diagnostiko bat egiteaz gain, hemengo bideojoko garatzaile eta jokalarien joerak ikusi, hausnartu eta elkar ezagutzeaizango du helburutzat. Jokoteknia ekitaldiaren lehenengo edizioa, maiatzaren 12an, larunbata, 09:00etatik 14:00etara, Azkuna Zentroko Bastida aretoan egingo da. Ekitaldia doan izango da, baina parte hartzeko aurrez izena eman beharko da.


Hasiera » Hawaii Bidaia Albisteak » Zenbat milioi gehiago irabazi ditu Hawaiiko hotelek joan den hilean?\nZenbat milioi gehiago irabazi ditu Hawaiiko hotelek joan den hilean?\nHawaii Turismo Agintaritzak (HTA) argitaratutako Hawaii Hotelaren Errendimenduaren arabera, estatu osoko RevPAR 205 $ (+% 8.1) igo zen, ADR 260 $ (+% 4.4) izan zen eta ehuneko 78.8 (% 2.7 puntu) okupazioa azaroan , salto bat ere handik Urria.\nAzaroan, Estatu Batuetako hotel logelen diru-sarrerak ehuneko 7.6 hazi ziren 330.3 milioi dolar izatera, hau da, iaz baino 23.2 milioi dolar gehiago. Gela eskaera 1.3 milioi logela gau izatera igo da, ehuneko 3.1 gehiago duela urtebete aldean. Gela eskaintza antzekoa izan zen urte batetik bestera (1.6 milioi logela gau,% -0.5). Estatu osoko hainbat hotel propietate itxi zituzten berritzeko edo azaroan zehar zerbitzurik gabeko gelak zituzten berritzeko\nEstatu Batuetako Hawaii hotelen klase guztiek RevPAR irabazi dute azaroan. Luxuzko Klaseko propietateek RevPARren hazkundea 371 $ (+% 3.9) izan dela jakinarazi dute, ADR 509 $ (+% 3.9) igoera eta okupazio laua izan dutelarik. Erdi Mailako eta Ekonomia mailako hotelek 135 $ -ko RevPAR-a jakinarazi dute (% + 11.1), bai okupazioan (% 81.6, ehuneko +5.2 puntu) bai ADR (166 $, +% 4.0).\nHawaii-ko lau uharteetako konderrien artean, Maui konderriko hotelek 265 $ (+% 7.7) izan ziren RevPAR estatuan, ADR 354 $ (+% 5.8) eta% 74.9ko okupazioa (ehuneko +1.3 puntu) azaroan. Luxuzko estazio ugari dauden Waileako etxebizitzek RevPAR 444 dolarreko (+% 3.0) irabazi zuten, eta ADRren gehikuntzek (536 $, +% 7.5) okupazio txikiagoa konpentsatzen zuten (% 82.8, ehuneko -3.6 puntu).\nOahuko hotelek RevPARren hazkundea 188 dolarretara iritsi zen (+% 9.1) azaroan, ADR 229 dolarretara (+% 5.4) igo ziren eta ehuneko 82.0ko okupazioa (ehuneko +2.8 puntu). Waikiki propietateek 188 $ RevPAR irabazi zuten (+% 11.4), ADR (227 $, +% 6.5) eta okupazioan (% 83.1, ehuneko +3.7 puntu) gehikuntzekin.\nHawaii uhartean dauden hotelek igoera nabarmenak izan dituzte RevPARen $ 185 (+% 13.5), ADR 245 $ (+% 3.8) eta okupazioa% 75.7 (ehuneko +6.5 puntu) azaroan duela urte bateko garai beraren aldean. Kohala Kostako etxebizitzek RevPAR 271 $ (+% 16.3) irabazi zuten, ADR 349 $ (+% 2.5) eta okupazioa ehuneko 77.8 (ehuneko +9.3 puntu). 2018ko maiatzean, Kilauea sumendia hasi zen Puna beheko aldean, eta horrek hurrengo hilabeteetan Hawaii uharteko bisitariek behera egin zuten.\nKauai hotelek 180 $ -ko RevPAR txikiagoa (% -1.7), ADR 250 $ -koa (% -1.9) eta ehuneko 72.2ko okupazioa (ehuneko +0.2 puntu) izan zituzten azaroan.\nHTAko Turismo Ikerketa Dibisioak txostenaren ondorioak argitaratu ditu STR, Inc. enpresak bildutako datuak erabiliz.\nHotelen errendimendu estatistiken taulak, txostenean aurkeztutako datuak barne linean ikusteko eskuragarri.


Bidali mezu hau beste 10 laguni « Etxebarri\nBidali mezu hau beste 10 laguni\nEka6 by arantzabal\nHasieran, A4 formatuko gutuna zabaldu eta ez diot garrantziarik eman. Sobrea, klaro, “sobre verde” deiturikoa, birziklagarria, sobreko 2 zentimorekin arbolak sartzen laguntzen duten horietakoa… en fin, dena berde, dena txukun.\nEta zabaldu-eta… 10 enpresak eginiko gutuna. Gutun bakoitzeko sinatzaileen artean: Elkarteko koordinatzaileak, zuzendariak, kontseilu errektoreko lehendakariak, zinearekin lotutako enpresetako presidenteak, fundazioetako zuzendariak, euskal institutuetako zuzendariak, ikastetxeetako zuzenadriak, hezkuntza sailekoren bat, goi mailako eskola bateko zuzendaria… Niri heldu zaizkidan gehienak euskaraz, denak entitate ezagunak. Asko prestigiodunak ere bai. Antza, kate konkretu hau heldu da Mirada de Ebroko ikastetxe batetik bueltan. Eta atzerago eginez gero: Lugo, Galiziako Xuntako hezkuntza sailburutza…\nBenetan, honek ez du izenik!\nAspaldi ezagutzen dugu hoax hitza. Interneteko hoax bat da gezur bat Interneten zabaltzen dena eta biral bihur daitekeena. E-posta bidez zabaltzen dira eta hara eta hona egiten du buelta, edozeinen pantailara egiten du jauzi. Ufff. Ba itxura berdepean jaso duguna da Interneteko hoax-en bertsio antiekologikoa. Dozena bat folio grapatuta. Ematen du zer pentsatua:\n“Sobre verde”an, eduki antiekologikoa.\n11 folio fotokopiatu eta lehena sinadura eta zigilu originalarekin.\nEskatzen dizu ekimen honekin bat egitea erakundeak. Hortik zigilua izatea. – Euskaraz jasotzen badugu gertukoagoa da eta zalantza gutxiago, akaso.\nHau sinatzen goi kargu asko.\nHau egiten denbora dezente hainbat enpresatan.\nEta jarri zarete pentsatzen zelan jakingo duen errekorren etxe horrek gutunak bidaltzen ari garela? zelan frogatzen da? edo izenik ez duen ume horrek zelan jakingo du?\nGuinnes errekor etxeak ez ditu onartzen mezu-kate hauek. Klaro, hau ulertzen dut denok jakiterik ez dugula lehen kolpean.\nEsaten dizute mozten baduzu katea deabrua izango zarela. Hau poza! 🙂\nDiote, katea ez dela inoiz eten (sortze datarik ez da inon ageri, klaro), baina bistakoa da 10etik 10 ez direla izango jarraipena ematen diotenak, diot nik.\nInork ez du zalantzan jarri hau gezurra denik. Eta gakoa hortxe egon daiteke.\nEzagun egin da beste berba bat: Fake\nInterneten erabiltzen den terminoa da fake. Eta badu paradoxatik, gezurra dela antzemateko zaila izan behar baitu, baina era berean, fake bat izan beharko litzateke antzemateko modukoa momenturen baten. Hau da, prozesu komunikatibo bat eragin beharko luke eta gero, kasu honetan bezala, norbait deabrua izan: katea eten, edota gezurra dela bistarazi. Beraz, esan genezake paper-fake bat jaso dugula Goienan.\nEta umeaz paso, hamar erakunde nahasteaz bat\nUme honek (ez baita esaten zein den ere), ez du gaixotasuna sendatzeko bidean ezer jasoko. Bueno, umerik ere ez da egongo gezur honen oinarrian! Eta egia balitz ere, errekor bat egitea da kontua. Eta oso ezagunak diren erakunde pila bat dale eta dale hamarna gutun bidaltzen. Egia esan, Correos-ekoa banintz, nik neuk asmatzeko moduko paper-gezur-katea. Pagotxa bidalketa kopurua.\nUste dut, hedabideek garrantzirik badute, sinesgarritasunean dutela. Hau da, pasatu gara gutxi informatuta egotetik hiperinformatuta egotera. Hiperinformatuta bai, baina zerekin? ba geure buruari ez diogu galdetu ere egiten irakurtzen duguna ia egia den, gezurra den… Interneten badago, ba irentsi egiten dugu. Eta ez Interneten badago bakarrik, “sobre verde” baten badator ere halatsu. Hedabideotan argitaratzen duguna egia dela esan genezake, edo behintzat, hainbat profesionalen filtroa pasatzen dute. Gure marka sinesgarritasunarekin lotzea da gure egitekoetako bat.\n← Donald J. Trump: mundu mailako harribitxia da `Times´\nEkipo-lana saridun: Goienaren`Kulturrizketak” saioa Rikardo Arregi 2017 →


publicado a la(s) 25 nov 2019, 2:42 por ainhoa lopategi\nZirkuitu txertatuak gaur egungo gailu elektroniko guztietan topa daitezke, erlojuetan,autoetan, telebistetan, MP3 erreproduzitzaileetan, telefono mugikorretan, ordenagailuetan, medikuntzako ekipamenduetan eta abar. Erdieroaleek huts-balbulen zenbait funtzio egin zezaketela esperimentalki frogatu zenean, teknologia honen garapena posiblea izan zen. Egiaztapen hauek, saiakuntza-ikerketa batzuen ondorioz lortu ziren.\nAurrerapen izugarria gertatu zen transistore kopuru handiak txip txikietan txertatzea lortu zenean.\nBalbulez eta osagai diskretuz osaturiko zirkuituak azkar ordeztu ziren. Ordezkapen hau hiru arrazoi nagusiengatik gertatu zen: zirkuitu txertatuen ekoizpen masiboa, beraien fidagarritasuna eta hauei konplexutasuna gehitzeko erraztasuna.\nHiru dira zirkuitu txertatuen abantailak zirkuitu tradizionalekiko: kostu baxua, efizientzia energetiko hobea eta tamaina txikia. Zirkuitu hauek siliziozko olata batean fotolitografiaz inprimatzen direnez, beraien kostua baxua da. Prozesu honi esker, zirkuitu txertatuak kate-produkzioan kantitate handietan ekoiztu daitezke akats gutxiekin. Zirkuituen osagaiak oso txikiak direnez efizientzia hobea ematen da, eta hauen energia-igorpena osagai diskretuz osatutako zirkuituen igorpena baino askoz txikiagoa da. Zirkuitu txertatuen eta zirkuitu tradizionalen tamainan desberdintasun handia dago. Osagai diskretuz osaturiko zirkuitu batean transistore batek milimetro karratu batzuk hartzen ditu eta zirkuitu txertatu batean, aldiz, milioika transistore sartu daitezke milimetro karratu batzuetan. XX. mendearen erdialdean gailu erdieroaleen ekoizpenean egondako garapenek ahalbidetu zuten zirkuitu txertatuen garapena.\nMikroprozesadoreak dira zirkuitu txertatu konplexuenak eta garatuenak. Hauek gailu ugari kontrolatzen dituzte, telefono mugikorretatik eta mikrouhinen labeetatik ordenagailuetaraino.\nMemoria digitaletako txipak zirkuitu txertatuen familiakoak dira, eta gaur egungo gizarte modernorako garrantzia handia daukate. Zirkuitu txertatu bakarra diseinatzea eta ekoiztea oso garestia da, baina milioika unitate fabrikatzerakoan kostua minimora jaisten da. Zirkuitu txertatuen efizientzia oso altua da, hauen tamaina txikiagatik. Honek konexio laburrak eta abiadura altukoak izatea baimentzen du, eta horrela, erabilitako logika kontsumo baxukoa da, adibidez CMOS. Urteak pasa ahala, zirkuitu txertatuak asko garatu dira: ezaugarri, prestakuntza, errendimendu, energia-kontsumo, efizientzia eta eraginkortasun hoberekin (ikus Mooreren legea).\nCMOS transistore bat\nNahiz eta erabiltzaileak ez hauteman aldaketa azkar hauek, fabrikatzaileen artean konpetentzia izugarria dago. Adibidez, hurrengo urteetan zirkuitu txertatuen munduan gertatuko diren aldaketak International Technology Roadmap for Semiconductors delakoak adierazten ditu\npublicado a la(s) 13 feb 2019, 8:18 por ainhoa lopategi\npublicado a la(s) 25 ene 2019, 1:28 por ainhoa lopategi [ actualizado el 28 ene 2019, 11:30 ]\npublicado a la(s) 10 ene 2019, 1:29 por ainhoa lopategi [ actualizado el 10 ene 2019, 3:22 ]\npublicado a la(s) 8 ene 2019, 1:55 por ainhoa lopategi [ actualizado el 24 nov 2019, 2:47 por Alberto Castañeda ]\nJakinaren gainean jartzen zaituztegu ikastetxeko web-gunean ikus ditzakezuela irteeretan, ospakizunetan, eta beste jardueretan egiten diren argazkiak eta bideoak. Horretarako hasierako orrian, ezkerreko zutabean dagoen argazki kamaran klikatu beharko duzue. / Os recordamos que en la página web del instituto podéis encontrar las fotos y videos que se hacen en las salidas, las celebraciones de días especiales y demás actividades que se realizan en el centro. Clicando en la máquina de fotos que aparece en la columna de la izquierda de la portada de la página web, podréis acceder a todo el material clasificado por meses.\npublicado a la(s) 28 dic 2018, 2:41 por ainhoa lopategi\npublicado a la(s) 24 dic 2018, 11:37 por ainhoa lopategi\npublicado a la(s) 20 dic 2018, 11:43 por ainhoa lopategi\npublicado a la(s) 13 dic 2018, 1:09 por ainhoa lopategi [ actualizado el 13 dic 2018, 1:36 ]\npublicado a la(s) 21 nov 2018, 9:26 por Usuario desconocido [ actualizado el 21 nov 2018, 9:30 ]


Viggo Mortensenek euskaraz eskertu dio publikoari Donostia Saria\nViggo Mortensen aktore estatubatuarra aurretik Donostia Saria jaso duten zinemako handien zerrenda luzean sartu da. Publikoa aretoetara joatera animatu du, "markatzen gaituzten eta batzuetan batzen gaituzten istorioez gozatzeko". Zuzendari gisa egin duen lehen filmaren, Falling-en, estreinaldia Donostia Saria emateko testuinguru ezin hobea izan da. Ia 40 urteko ibilbide oparoa du Mortensenek, 30 film baino gehiagoz hornitua. Aktorearen ustez, Donostia Sariak "zinemaren historia luzea" jasotzen du "nolabait", baina, "batez ere, zinemaren promesa sormenezko adierazpide gisa".\nDonostia Saria jasoko du gaur Viggo Mortensenek\nDonostia Saria jasoko du gaur Viggo Mortensenek. Telmo Esnali elkarrizketa egingo diogu, eta Virggo Mortensen aipamena ere egingo dugu Donostia Saria jasoko baitu gaur. Amaitzeko, Arkaitz Basterraren iritzia jasoko dugu Sail Ofizialari buruz.\n'Caminho Longe' dokumentala izango dugu hizpide Txaber Larreategirekin\nTessa Andonegik 'Caminho Longe' dokumentala izango du hizpide Txaber Larreategirekin. Martxelo Otamendirekin aztertuko dugu 'Non dago Mikel? dokumentala eta Juan Mari Arzaken pelikulaz hitz egingo dugu Asier Altunarekin.\nSara Bilbatua saritu dute Euskal Zinemaren galan\nEuskal zinemagintzak Zinemaldiaren erdigunea hartu zuten atzo euskal zinemare galari esker. Bertan, Sara Bilbatua casting zuzendariak jaso zuen Zinemira saria. Mikel Zabalzaren hilketari buruzko “Non dago Mikel?” lanaren aurkezpeneko eguna izan zen ere atzokoa eta euskal sortzaileek Viggo Mortensen handiarekin partekatu behar izan zuten protagonismoa, estatubatuarra Donostiara heldu baita bihar Donostia saria jasotzeko.


Joseba Martos: “Guifi.net fundazioa internet moduko azpiegitura bat da” – UEU365\n1996az geroztik, bi urtetik behin UEUko Informatika Sailak antolatzen duen ekitaldia dugu Informatikari Euskaldunen Bilkura (IEB). Aurtengoa maiatzaren 12an izango da Donostiako Teknologi Elkartegiko Eraikin Nagusian (Miramon). Gai nagusitzat gizarte sareak hartu dira baina egun osoz irauten duen jardunaldi honetan, hainbat hizlarik hartuko dute parte bakoitzak gai eta ideia ezberdinak azalduz. Horietako bat Joseba Martos informatikari bermeotarra dugu. 25 urteko gazteak guifi.net fundazioarentzat lan egiten du eta bere hitzaldiaren aurrerapen txiki bat kontatu digu.\n“Guifi.net fundazioa internet moduko azpiegitura bat da”. Orain urte batzuk, wifiaren inguruan zalaparta handia sortu zen eta Martosek kontatu bezala, “batez ere Bilbo inguruan sekulako arrakasta lortu zuen”. Ondorioz, fudnazio hau sortu zen eta pixkanaka Bartzelonatik hasi eta Espainiako hainbat lurraldeetan barneratu zen; gurean ere lekua egitea lortu dute.\nGuifi.net irekia, askea eta neutrala den telekomunikazio sarea da. Maiatzaren 12ko ekitaldian Martos fundazio honen ezaugarriez mintzatuko da; zer nolako sarea den, zer egin daitekeen, zer ezberdintasun dauden sare honen eta interneten artean, … Primizia gisa, guifi.net-eko parte hartzaileen betebeharrak kontatu ditu. Izan ere, fundazioko partaideek kontratu moduko bat sinatzen dute non konprometitzen diren sarea mantentzea eta beste erabiltzaileei libreki konektatzen uztea.\nLehen aipatu bezala, aurtengo IEBko gaia gizarte sareak dira eta Martosen bere iritzia eman du plataforma hauen inguruan; “garrantzitsua da sare sozialetan egotea, batez ere nire lanbidean. Arazoa da erabiltzaile askok ez dakitela nola kudeatu. Hau da, nola erabili, nolako segurtasun neurriak hartu, … Horregatik garrantzitsua da sare sozialen ezagupena egitea gizarteak beharrezko konnotazio positibo eta negatiboak ezagutu ditzan”.


Skansen - Wikipedia, entziklopedia askea.\nSkansen Suediako aire-libreko museoa eta zoologikoa da. Stockholm hiriburuan dago, Djurgården uhartean. Urtero 1'3 milioi bisitari izaten ditu.\nInaugurazioa 1891ko azaroaren 11\nMunduko lehenengotako aire-libreko museoa izan zen eta honen ondorioz Europan dauden antzeko museo ugarik Skansen izena hartu dute.\nXIX mendean Suediako gizarteak industrializazio azkarra izan zuen eta nekazal eremuak desagertzera zioazela ikusita Artur Hazeliusek eraikin eta lanbide tradizionalak kontserbatu nahian berak ere sortua zuen Nordiska museet-en ondoan aire-libreko museoa sortzea erabaki zuen, 1881ean Oslon ireki zenaren antzirudiko. Hazeliusek Suedia guztiko 150 etxe erosi eta bertara ekarri zituen. 1963 artean Museo nordikoaren parte izan zen eta urte horretan banatu egin zen.\n300.000 m²-ko azalera hartzen du eta XIX mendeko suediar herrixka bat irudikatzen du. Artisauen etxe ugari daude, hala nola, larrugileak, zapatariak, zilarrezko bitxigileak, okinak, beiragileak... eta beren lana nola egiten den erakusten dute. Udaletxea, botika, errota, garai, taberna, postetxea eta dendak ere badira.\nEskandinaviako fauna erakusten duen zoologikoa ere badago barnean, hala nola: Altzeak, elur-oreinak, hartz arreak, otsoak, katamotzak, bisonteak, basurdeak, fokak...


4. mailako proiektuaren ezaugarriak by E-idazkaritza 3527 views\nEuskararen C2 mailako ikastaroa by LEIZAUR 3675 views\nErdal gerundioen kalko okerrak by E-idazkaritza 670 views\nUnitate didaktikoa by iratxe lazcoz mor... 162 views\n1. Josuk nire/zure liburua aurkitu du.Josuk nire/zure liburua aurkitu du. Ohartu naiz/zara Josuk nire/zure Ohartu naiz/zara Josuk nire/zure liburua aurkitu duela. liburua aurkitu duela. Lehen eta bigarren pertsonan, garbi geratzen da nor den izenordainaren erreferentea: ni(re)/zu(re).EHULKUren aholkua Hirugarren pertsonako izenordainen 1 erreferentzia: bere/haren (beraren)\n2. Josuk haren liburua aurkitu du. Josuk haren liburua aurkitu du. Ohartu naiz/zara Josuk haren Ohartu naiz/zara Josuk haren liburua aurkitu duela. liburua aurkitu duela. haren: Josu ez den (aurretik haren aipaturiko) norbaitenHirugarren pertsonan, testuinguruak argitu behar du zein den izenordainaren erreferentea.EHULKUren aholkua Hirugarren pertsonako izenordainen 2 erreferentzia: bere/haren (beraren)\n3. Ane ohartu da Josuk haren Ane ohartu da Josuk haren liburua aurkitu duela. liburua aurkitu duela. haren: Aneren / beste norbaiten haren Beste hirugarren pertsona bat ageri bada esaldi berean, izenordainak ez du argitzen erreferentea hura den ala esalditik kanpoko bat.EHULKUren aholkua Hirugarren pertsonako izenordainen 3 erreferentzia: bere/haren (beraren)\n4. Ane ohartu da Josuk beraren Ane ohartu da Josuk beraren liburua aurkitu duela. liburua aurkitu duela.beraren: (Josu ez den eta aurretik aipatu den)beraren edozein hirugarren pertsonaren (eskuarki, esaldian aipatua: hor, Aneren) AnerenEHULKUren aholkua Hirugarren pertsonako izenordainen 4 erreferentzia: bere/haren (beraren)\n5. Hala, beraren erabiliz iradoki dezakegu hurbileneko hori dela erreferentea, eta ez lehenago aipaturiko norbait (haren): [Josuk ez du begi onez ikusten idazlea]. Ane ohartu da Josuk beraren (Aneren) liburuan irakurri duela haren (idazlearen) eskaintza.EHULKUren aholkua Hirugarren pertsonako izenordainen 5 erreferentzia: bere/haren (beraren)\n6. Josuk bere liburua aurkitu du. Josuk bere liburua aurkitu du. bere: Josuren bere Josuk Josuren liburua aurkitu du adierazteko, izenordain bihurkaria erabili behar da.EHULKUren aholkua Hirugarren pertsonako izenordainen 6 erreferentzia: bere/haren (beraren)\n7. Ohartu naiz/zara Josuk bere Ohartu naiz/zara Josuk bere liburua aurkitu duela. liburua aurkitu duela. Ane ohartu da Josuk bere Ane ohartu da Josuk bere liburua aurkitu duela. liburua aurkitu duela. bere: Josuren (*Aneren, *inoren) bereEHULKUren aholkua Hirugarren pertsonako izenordainen 7 erreferentzia: bere/haren (beraren)\n8. Beraz, hiru esaldi desberdin ditugu: Ane ohartu da Josuk bere Ane ohartu da Josuk bere liburua aurkitu duela. liburua aurkitu duela. bere: Josuren bereEHULKUren aholkua Hirugarren pertsonako izenordainen 8 erreferentzia: bere/haren (beraren)\n9. Ane ohartu da Josuk haren Ane ohartu da Josuk haren liburua aurkitu duela. liburua aurkitu duela.haren: Josu ez den eta aurretik aipatu denharen edozein hirugarren pertsonarenEHULKUren aholkua Hirugarren pertsonako izenordainen 9 erreferentzia: bere/haren (beraren)\n10. Ane ohartu da Josuk beraren Ane ohartu da Josuk beraren liburua aurkitu duela. liburua aurkitu duela. beraren: Josu ez den eta aurretik aipatu beraren den hirugarren pertsona baten (ia beti, Aneren)EHULKUren aholkua Hirugarren pertsonako izenordainen 10 erreferentzia: bere/haren (beraren)\n11. OHARRAK1.Halako esaldietan, berarenen lekuan beraren haren erabiltzea zuzena da. Ekialdeko hizkeretan, hori da eredua. Hala ere, anbiguotasunak murrizteko, aukerakoa da beraren. berarenEHULKUren aholkua Hirugarren pertsonako izenordainen 11 erreferentzia: bere/haren (beraren)\n12. 2.Mendebaldeko erabilera batzuetan, lausotu egin dira haren/beraren/bere bereizkuntzak. Batetik, beraren forma bere formara lerratzen da askotan. Haren ere gero eta baztertuago geratzen ari da erakusle‐adieratik kanpo, berek bere ordezturik.EHULKUren aholkua Hirugarren pertsonako izenordainen 12 erreferentzia: bere/haren (beraren)\n13. Ondorioz, hizkera batzuetan, ia dena da bere, bereizkuntzarik gabe. bere Muturreraino eramanda, gaztelaniarekiko baliokidetasun automatikoa nagusitzen da azkenean: haren = de aquel(la) bere = suEHULKUren aholkua Hirugarren pertsonako izenordainen 13 erreferentzia: bere/haren (beraren)\n14. 3.Euskara Zerbitzuaren gomendioa hauxe da, prosa zaindurako: Zentzu bihurkarian baino ez erabiltzea Zentzu bihurkarian bere, bestela zalantza eta nahasbide ugari bere sortzen baita testuetan.EHULKUren aholkua Hirugarren pertsonako izenordainen 14 erreferentzia: bere/haren (beraren)\n15. Izenordain bihurkaria: Josuk bere nahia bete du. Josu bere lagunekin joan da. Bere herrira eraman behar dugu Josu. Josuri berea gustatzen zaio.bere: Josuren (ez Aneren edo beste norbaiten)bereEHULKUren aholkua Hirugarren pertsonako izenordainen 15 erreferentzia: bere/haren (beraren)\n16. Izenordain soila (ez bihurkaria): Josuk haren nahia bete du. Josu haren lagunekin joan da. Haren herrira eraman behar dugu Josu. Josuri harena gustatzen zaio. haren: Josu ez den norbaiten harenEHULKUren aholkua Hirugarren pertsonako izenordainen 16 erreferentzia: bere/haren (beraren)\n17. Perpaus berean izen‐sintagma bat baino gehiago hirugarren pertsonakoa bada, izenordain bihurkaria anbiguoa izan daiteke: Anek Josu bere bulegoan ikusi du. bere: Aneren/Josuren bere Inoiz gertatzen den anbiguotasun hori bestela argitu beharko da, testuinguruak berez laguntzen ez badu.EHULKUren aholkua Hirugarren pertsonako izenordainen 17 erreferentzia: bere/haren (beraren)\n18. Norberak du bere saminaren berri / Kanpokoek ezin parte hartu haren lasaitasunean. [Es 14, 10] Eta aingeru ahaltsu bat ikusi nuen, ahots handiz hots egiten: «Nor da gauza liburua irekitzeko eta beraren zigiluak askatzeko?» [Ap 5,2 ]EHULKUren aholkua Hirugarren pertsonako izenordainen 18 erreferentzia: bere/haren (beraren)\n19. Jesus Mesias dela sinesten duen oro Jainkoarengandik jaioa da, eta aita maite duenak beraren seme‐alabak ere maite ditu. [1 J 5,1]EHULKUren aholkua Hirugarren pertsonako izenordainen 19 erreferentzia: bere/haren (beraren)\n20. Elizen arteko Biblia, Bilbo, 1994 (euskaratzailea: Elizen Arteko Biblia Elkartea) OHARRABERAREN (errepikapenezkoa) erabili den gehienetan, aipatu dugun moduan, HAREN (soila) erabil zitekeen. Bereizkuntza nagusia, erabakigarria, BERE bihurkariaren eta bihurkari ez diren beste bien (HAREN, BERAREN) artekoa da.EHULKUren aholkua Hirugarren pertsonako izenordainen 20 erreferentzia: bere/haren (beraren)\n21. Bere azken urteetan, denbora asko eman zuen Dirac‐ek lurbira osoan Dirac bidaiatu eta hitzaldi jendetsuak ematen, beraren izena duen ekuazio bikainaren jatorria mintzagai. EHULKUren aholkua Hirugarren pertsonako izenordainen 21 erreferentzia: bere/haren (beraren)


Idiazabal Jatorri Izendapeneko gaztandegiei aitortza ekitaldia\nArdo eta gazta azoka\nBesteak Berriak Idiazabal Jatorri Izendapeneko gaztandegiei aitortza ekitaldia\n2016 URTEAN NAZIOARTE MAILAN SARITUAK IZAN DIREN IDIAZABAL J.I. GAZTANDEGIEI AITORTZA EKITALDIA\nIdiazabal gaztak nazioartean izan duen arrakastaren aurkezpena, beste urte batez, mundu mailako onenen artean.\nOrdiziako Gabonetako Azoka Bereziaren baitan, Idiazabal Jatorri Izendapenak, ohore handiz ospatu du, Ordiziako IDIAZABAL GAZTAREN KOFRADIAREkin elkarlanean, 2016an Nazioarte mailan sarituak izan diren Idiazabal Jatorri Izendapeneko gaztandegien aitortza ekitaldia. Izaro Iraetak aurkeztu du ekitaldia, erakundeetako ordezkariak lagun zituela (Ordiziako Udala, Gipuzkoako Foru Aldundia, Eusko Jaurlaritza, Nafarroako Gobernua...) eta gaurko protagonistak izan diren gaztagile sarituak zoriondu nahi izan dituzten beste hainbat lagun.\nEkitaldia Goierriko Bertso Eskolako bertsolarien bina bertsorekin hasi da, ondoren Idiazabal Jatorri Izendapeneko Jose Mari Ustarrozek, gaztandegiei eskertza hitzak zuzendu dizkielarik, Jatorri Izendapena eta Idiazabal Gaztaren sustapenean egiten duten lanagatik.\nOndoren, Izaro Iraetak, banan banan saritu guztiak aurkeztu ditu, ospatu den azken Lehiaketatik hasiz:\nDonostian azaroaren 16an ospatu zen World Cheese Awards, nazioarteko lehiaketa entzutetsuan lortutako diplomak emateko aukera izan da gaurkoa.\nHamargarren urtea da Idiazabal Jatorri Izendapeneko gaztandegiek WORLD CHEESE AWARDS lehiaketan parte hartzen dutela eta aurreko urteetako bezain emaitza bikainak ateratzen dituztela. Azpimarratzekoa da aurtengoan ere SUPER URREA bi sari bat eraman dutela eta horrelako errekonozimenduak artzaiak bere eguneroko lanean jarraitzera animatzen dituela.\nEmaitza ezinhobea izan da aurtengoan 98 domina lortuz: Super Urrezko 2, Urrezko 17, zilarrezko 33, brontzezko 44 eta artisau gazta onenari beste 2.\nBestel lehiaketan hauetan ere sariak jaso dituzte: VIC-en ospatu den Lactium, Artisau Gazten IV. Lehiaketa, 2016 "Gourmet Quesos" lehiaketa, eta Seu D´Urgell-en ospatutako Pirioniotako Artisau Gazten Lehiaketa.\nAipamen berezia merezi du Great Taste Awards 2016 lehiaketan Munduko 50 jaki hoberenen artean sartzea lortu duen Elgoibarko Mausitxa Gaztandegiak.


Bilboko itsasadarreko uraren kalitatea: Azterketa egingo du Udalak | Herriak eta hiriak | EITB\nBilboko itsasadarreko uraren kalitatea aztertuko du Udalak\nGainera, 'alarma egoerari' eta Bilboko itsasadarraren inguruan zabaltzen ari den 'irudi txarrari' amaiera emateko eskatu du Juan Maria Aburto alkateak.\nZer da leptospirosia?\nBainatzeko egokia al da Bilboko itsasadarra?\nAburto alkateak esan Udalak hartuko duela analisiak egiteko ardura\nJuan Mari Aburto Bilboko alkateak gaur iragarri duenez, Bilboko itsasadarreko uraren kalitatea aztertuko du Udalak oinarrizko analitiken bitartez. Halaber, Bilboko itsasadarraren aurrean zabaltzen ari den "irudi txarrari" eta piztu den "alarma egoerari" amaiera emateko eskatu du alkateak.\nHorren esanetan, bere eskumena "izan edo ez izan", uraren kalitatea neurtzeko oinarrizko analitikak egitea eskatu du Udalak. Zehatz-mehatz esanda, udaletxe aurreko pantalanetik hasi eta Itsas Museoaren pareraino egingo dute azterketa, igeriketako probak egiteko egokia den ala ez argitzeko.\nAlkateak Bilboko VIII. banderaren aurkezpenean egin ditu adierazpen horiek; izan ere, larunbatean hasiko da traineruen Eusko Label Liga, Bilbon.\nOsakidetzak aurreko astean ohartarazi zuenez, maiatzaren 20an Bilbon izan zen triatloian parte hartu zuten hiru pertsonak leptospirosia omen dute, proba horretan itsasadarrean igeri egin ondoren. Kasu horietako bat baieztatuta dago, eta beste biak susmagarriak dira.


ospakizunak – Ikasle eta irakasle\nHonez gero badakizu, irakurle lagun horrek: Derioko Seminarioan, Resurreccion Mª de Azkue ikastetxean alegia, egin nituen batxilergoko ikasketak joan den mendean, BUP zenean alegia. Lehen hezkuntzakoak, berriz, Begoñazpi ikastolan (eta bere aitzindari izan zirenetan) .\nEuskara izan nuen lehen hizkuntza; ama-hizkuntza, nahi baduzu. Egia esan, gaztelania ere bai, txikitatik bietan moldatu bainintzen. Are, gogoan badut bitartekotza linguistikoa indarrean jartzen nueneko pasadizoren bat (baina hau hurrengo baterako utziko dut).\nEuskaldun-zaharra esan genezake hortaz, bilbotar peto-petoa izan arren. Txikitatik euskalduna izanagatik, euskara lantzeari ekin nion jakina, ikastolako kume izanda. Deriora jauzia emandakoan, legez hizkuntz eredurik ez zegoen garaian, nahiz eta ikasketak gaztelaniaz ziren, bagenituen euskarazko eskolak (Jon Kortazar izeneko gazte bat izan zen irakasleetako bat, esaterako) eta bestelako gaietan ere lantzen genuen (besteak beste, Mikel Zarate edo Josune Ariztondorekin).\nDeriotik mugitu gabe, ohikoa zen udan euskara lantzen segitzea uztailetan antolatzen ziren Udako Ikastaroetan. Eta halaxe egin nuen urte batzuetan, hamaika kiderekin denborak eta espazioak partekatuz; Labayru Institutoko tituluak ere eskuratu nituen. Gogoan dut erabiltzen zen leloetako bat: dakigunetik ez dakigunera. Orduan ez nuen halakorik espero, baina helduen euskalduntzea izan dut gerora lanbide gainera.\n50. urteurrenera helduko aurten Derioko Udako Euskal Ikastaroa (DUEI irakurri dut berriki; irudian ere ikus daiteke). Eta ospatzeko dei bat ere badagoela jakin dut, ekainaren 15erako hain zuzen. Bazkari batekin, jakina. Nik ez dut joaterik izango, baina egun gogoangarria izango da, zalantzarik gabe. Zorionak hemendik, Labayruri, ikastaro horiek sortu eta bultzatu zituztenei eta, zelan ez, partaide izan ziren ikasle eta irakasle guztiei.\nPosted on 2019/05/26 2019/05/25 Categories euskara, oroitzapenak, ospakizunakTags Labayru Fundazioa, Uda ikastaroak2 Comments on Ospakizuna Derion


Lanerako Lanpara, Tximinia Laneko Lanpara, Fabrikatzaileen eta Hornitzaileen Lanpara, Txinan\ndeskribapena:Laneko argiak,Laneko Lanpara,Laneko Lanpara,Lan argia,,\nHome > Produktuak > Laneko argiak > Laneko argiak\nLaneko argiak produktuen kategoriak, Txinatik Laneko argiak , Laneko Lanpara hornitzaile / fabrikako fabrikatzaile espezializatuak gara , Laneko Lanpara I + G produktuen kalitate handiko produktuak eta fabrikazioa, salmenta osteko zerbitzu ezin hobea eta laguntza teknikoa ditugu. Aurreratu zure lankidetza!\n100W Industrial Temporary String Work Warehouse  Harremanetarako orain\n80W Eraikuntza Aldi Baterako Laneko Argiak  Harremanetarako orain\n100W Industrial Temporary String Work Warehouse\nPrezio unitatea: USD 52 - 56 / Piece/Pieces\n80W Eraikuntza Aldi Baterako Laneko Argiak\nEraikuntza Lan Funtzio anitzeko lan honek pisu arina dauka 10ft-ko potentzia kablea, posizionamendu azkarra eta eramangarritasun erraza lortzeko. Eta ez da inolako zailtasunik behar, beraz, operadoreak ez du bolumen handiko etxebizitza arrastatu...\nTxina Laneko argiak Hornitzaileak\nBbier-en Kordoi Laneko Argiak kableak eta moldatutako tapoiak eta konektoreak ditu. Laneko Lanpara Lanpara 80 watt, 100 watt, 120 watt eta 150 watt-en dago eskuragarri, Stringer bakoitzak plastikozko edo metalezko kaiola ditu. Eraikuntza lan estua kanpoko erabilerarako baloratzen da eta CE ROHS da.\nLan Argia ezin hobea da argiztapen tailerrak, garajeak eta lanerako eremu estuak egiteko. Led Laneko Lanpara urradura, hezetasuna eta eguzki-argia aurre egiteko diseinatuta dago. Kaiolako diseinua bonbilla babesten du eta behar denean azkar eta erraz ordeztuko du. Laneko argiak kako batekin muntatu daitezke lantokiaren gainetik kokatzeko. LED lan argia ETL zerrendatzen da toki hezeetatik gertu muntatu dadin, lanerako eremu arinak, garaje argiak, eraikuntza guneak eta merkataritza eta egoitza aplikazio askorentzako LED irtenbide bikaina bihurtzen du.\nLaneko argiak Laneko Lanpara Lan argia


Marrazkien logika aldrebes eta zoroa - Deia\nMarrazkien logika aldrebes eta zoroa\n'KokoJokoa' izeneko bideo-jokoa sortu du Eider Eibar ilustratzaileak, Iskander Sagarminagaren laguntzaz eta Harrobia Lanbide Ikastolak koordinatuta. Sarean jokatzeko aukeraz gain, iOS eta Androiderako APPa sortu dute\nainhoa bretos 17.12.2020 | 21:03\nEider Eibar ilustratzaileak sortu du 'KokoJokoa' bideo-jokoa. KOKOJOKOA\nEider Eibar ilustratzaileak sortu du 'KokoJokoa' bideo-jokoa.\nLau joko txikiz osatutako bideo-jokoa sortu du Eider Eibar ilustratzaileak, euskara sarean promozionatzeko Eusko Jaurlaritzak eskainitako diru-laguntzaren babesean. KokoJokoa du izena, eta Harrobia Lanbide Ikastolako Zuri Alvarezek proposatutako proiektua da. Euskara hutsean sortuta dago, eta edozein gailura egokitu ahal izateko, iOS eta Androiderako app-a ere atera du lan-taldeak. Dena den, jokoa guztiz doakoa da, eta ez du inolako datu pertsonalik behar.\nAdinari dagokionez, aplikazioa sortzerako orduan lau eta hamar urte bitarteko umeei zuzenduta dagoela zehaztu zuten. Dena den, adin tarte horretatik kanpo dauden askok ere jolasten dutela ikusi dutenez, edozein adineko umeei eta marrazkiak gustatzen zaizkion edonori zuzenduta dagoela azaldu du Eibarrek.\nHarrobia Lanbide Ikastolako Zuri Alvarezek proposatutako proiektua da KokoJokoa. Ilustratzaileak azaldu duenez, umeei zuzendutako edukia sortzeko proposatu zien duela urtebete, euskaraz eta marrazkiak erabilita, noski. Ordurako, Kokoak pertsonaiak sortuta zituen Eibarrek. Berak egindako marrazkiak dira, bitartekaririk gabekoak. Hortaz, horiek baliatu eta existitzen ez zen zerbaiti forma ematea izan zen lehenengo pausoa, hau da, jokoa amestea.\nHorren ostean, marrazki berriak eta animazioak sortu eta ikastola bereko Josu Kobelo programatzaileari bidali zizkioten, berak intetaktibitatea, forma eta bizitza eman ziezaion jokoari.\nLau joko txikiz osatutako ibilbide irudimentsu bat da KokoJokoa. Bertan, Io izeneko protagonistak zazpi kokoak aurkitu behar ditu, hori baita jokoaren helburua. Lor-tzen badu, sari bat edukiko du bukaeran. Ilustratzaileak dioenez, umeek marrazkiak jasotzeko denbora labur bat edukitzea da lau joko horien bidez lortu nahi dutena. Ostean, mezu argi bat ida-tzi dute pantailan: marraztu, jolastu, imajinatu. "Pantaila itzaltzeko esan nahi du horrek, ideia asko dituztela apur bat jokatu ostean, beraz, margoak hartu eta benetan margotzeko edo eskulanen bat egiteko", bere hitzetan. Hortaz, ideiak pizteko joko bat da, horregatik ez da luzea: "irudimena pizteko pildora bat da". Izan ere, jokoan azaltzen diren pertsonaiei ere marrazki irudimentsuetara sartzea gustatzen zaie.\nBURUARI ERAGITEA HELBURU\nIrudimena pizteaz gain, KokoJokoak badu beste helburu argi bat ere: umeak beste era batera pentsatzera bultzatzea. Izan ere, Eibarrek esandakoaren arabera, bidea markatu barik haurrei oso zaila egiten zaie marraztea, berak azaldu duenez: "Marrazkilari moduan tailerrak egiten ditut sarri umeekin. Ikusi dudanagatik, gustura egiten dituzte mandalak edo horrelako marrazkiak. Orokorrean, bidea oso markatuta daukaten lanak eskatzen dituzte. Baina aurrean paper zuri bat ipiniz gero, sarri blokeatu egiten dira". Izan ere, ume askok marraztean bide markatuaren segurtasuna behar dutela dio ilustratzaileak.\nKokoen bidez, pentsatzeko beste era batzuk daudela erakutsi nahi izan du lan-taldeak, eta marrazkien munduan dena dagoela ondo: "Zuk imajinatzen baduzu, inork ezin dizu esan txarto dagoenik edo okertu zarenik, dena dago ondo". Bideo-jokoan bide konkretu bat egin beharra dago amaierako saria irabazi ahal izateko, baina ilustratzaileak dioenez, bide hori ez du betiko logikak markatzen, kokoen logika "aldrebes eta zoro" batek baizik.\nJokoa umeentzako erakargarri egiteko, marrazkiei eman diete bereziki garrantzia, eta horien konposaketari. Atseginak egiten saiatu dira, baina horrek ez du esan nahi poztasuneko mundu bat denik. Izan ere, emozioak lantzeko joko bat ere badago, eta pertsonaiak triste edo haserre ikusi daitezke bertan. Dena den, orokorrean mundu alai eta atsegin bat dela esan daiteke, kolore eta formengatik.\nHorrez gain, musika originala gehitu diote jokoari, Mikel Iraurgik egindakoa. Soinuak eta zaratak ere beraiek sortu dituzte, paperekin, pintzelekin€ eta ahotsa Eibarrek berak ipini du. Lau jokoak pasatu bitartean azalpen txiki batzuk daude, lotura bat egiteko hasieratik amaierara. Testu horiek, aldiz, Miren Amuriza bertsolariak idatzi ditu.\nJokoaz aparte, marrazkiak zuri-beltzean marraztu ditu berriz ere Eibarrek, eta sarean eskegi ditu, umeek inprimatu eta margotu ahal izateko. Dioenez, askok behin jolastu eta gero, hogei bat marrazki egiten baitituzte.\nLehen esperientzia honekin ikasitakoa baliatu eta bigarren joko bati forma ematen hasi dira dagoeneko. Ilustratzaileak dioenez, lehenengo fasean daude oraindik, baina euskarazko hitz eta marrazkien artean loturak egiteko jokoa izango dela aurreratu du. Aurrenekoan erabilitako pertsonaia berak azalduko dira, eta ez da izango hitzak ikasteko joko huts bat, jolasteko, dibertitzeko eta irudimenari bide emateko mundu bat baizik.


Arabiera-ikastaroak | Arabiera ikastea | Hizkuntza Fundazioa - VITAL HIZKUNTZA FUNDAZIOA\nArabiera-ikastaroak | Arabiera ikastea | Hizkuntza Fundazioa\nArabiera da gure planetan gehien hitz egiten den bosgarren hizkuntza. Milaka urte dituen eta grafia propioa duen hizkuntza interesgarria da, eta munduan zehar gero eta presentzia handiagoa du.\nEzagutu nahi duzu? Idiomas Fundazioan arabiera ikastaroak ematen ditugu, hastapen maila batean oinarrituta. 12 urtetik gorako heldu eta gazteei zuzenduta daude (biak barne). Hiru hilean behingo ebaluazioa egiten da, eta ikasleek arabieraz erraz moldatzeko aukera izango dute.\nEmaten ditugun beste hizkuntza batzuetan gertatzen den bezala, arabieraren konplexutasunak gure metodologia talde txikitan oinarritutako irakaskuntzan ardazten du. Ikasle bakoitzarengan zentratutako ikaskuntzaren ikuspegiak emaitza hobeak lortzen laguntzen duela egiaztatu dugu.\nArabierako ikastaroek ez dute hain ikuspegi akademikoa, hizkuntzaren oinarrizko esamolde eta funtzioen erabileran ardazten baikara. Horretarako, ikus-entzunezko material propioa eta benetakoa dugu. Gainera, arabierarekin zerikusia duten eta zure interesekoak izan daitezkeen era guztietako jardueren eta ekitaldien berri ematen dugu. Hori aukera ona izan daiteke ikasgelan ikasitakoa praktikan jartzeko.\nArabiera ikastaroen iraupena ikasturte tradizional baten iraupenaren parekoa da; irailean hasi eta uztailera arte luzatuko da. Astean 3 eskola-ordu jasoko dituzte ikasleek.\nBeste ikastaro batzuekin gertatzen den bezala, ikasleek astean ordubeteko hiru saio izatearen edo txandakako bi egunen ordu eta erdiko saio bi izatearen artean aukeratu ahal izango dute. Ordutegien aukera maila bakoitzeko ikasle kopuruaren araberakoa izango da.\nArabiera ikasi nahi duzu Gasteizen? Izan ezazu konfiantza gugan. 50 urte daramatzagu milaka pertsonari hizkuntzak irakasten.


Home » Ezagutza-Eremuak » Ingurumena eta Birziklapena » Birziklapen Mekanikoa » Proiektuak\nMaterialen identifikaziorako eta errekonozimendurako sistemak metodo elektromagnetiko eta espektroskopikoen bidez.\nNekazal hondakin plastikoen etiketatzea hauen berrerabilpen edo ezabaketarako. LABELAGRIWASTE.\nLabblling Agricultural Plastic Waste for reuse or disposal. LABELAGRIWASTE\nXede nagusia da prozedura estandarizatu bat eta metodologia integral bat garatzea nekazaritza-jatorria duten hondakin-plastikoak etiketatzeko. Hala, jatorria eta korronte plastiko bakoitzaren kalitatearen arabera, birziklapen aukera hoberena ezarriko da.\nGaia: nekazal hondakin plastikoen birziklapena.\nLider: Agricultural University of Athens.\nSoka, hari eta kable optikotik lorturiko fibren birziklaketa. L-FIRE\nProiektuak zuntz optikoen kable-hondakinak berreskuratzea ahalbidetzen duten prozesu berriztatzaileak ikertzea eta garatzea du xede.\nEuropar Proiektua CRAFT.\nGaia: zuntz optikoaren kableen birziklapena.\nLider: KEMA Nederland BV.\nBirziklapen Jasangarritasunerako Etorkizuneko Teknologiak. FUTURES\nFUTURES proiektuan Unibertsitateko Ikerketa-Taldeak Zentro Teknologikoak eta Euskal Herriko enpresak daude, berrerabiltze, birziklapen, balorizazio eta diseinu jasangarri jardueretan lanean. Proiektuak bilatzen du eremu horretan dagoen ezagutza sortzea eta integratzea, gerora, sektore industrialei transferitzeko. Jarduera bost gaietan garatzen da: Berrerabilpena, Birziklapen mekanikoa, Birziklapen kimikoa eta Balorizazio energetikoa, material birziklatuetarako aplikazioen Garapena eta Diseinu jasangarria\nGaia: material nahasketen birziklapena (plastikoak eta materialak).\nJasangarriak diren sistema elektriko eta elektronikoak automozioa sektorerako. SEES\nXede nagusia hurrengoa da: ekoefizientea, garbia eta jasangarria den ibilgailuarentzat den sistema elektrikodun eta elektronikodun baten prototipo bat garatzea (SEE), SEE-ko automozioaren desensanblatze- eta birziklapen-prozesuak ikertzea bere berreskuratze eta berrerabiltze tasa handitzeko.\nGaia: ibilgailuen sistema elektriko eta elektronikoen birziklapena.\nLider: Technical University of Berlin.\nHondakin korronteetatik datozen materialen nahasketak automatikoki identifikatzea eta banatzea. IDEMET\nIDEMET proiektuaren xede nagusia hurrengoa da: magnetikoak ez-diren metalen identifikazio eta banaketa automatikoa erakustea. Metal horiek erabiltzen ez diren ibilgailuetatik (EEI) eta /edo aparatu elektriko eta elektronikoen hondakinetatik (RAEE) lortzen diren nahasketetan aurkitzen dira.\nGaia: materialen nahasketen birziklapena.\nAzken belaunaldiko Ingurugiroarekiko errespetuzkoa den soldadura teknologia. EFSOT\nEskualdeko planteamendu baten bidez eta EFSOT proiektuaren barnean egonda, berunik gabeko soldaduraren teknologiaren ezarpenaren bideragarritasuna eta jasangarritasuna bultzatu nahi du, industria europarreko sektore elektriko zein elektronikoetan.\nEuropar Proiektua V Esparru-Programa.\nGaia: txarteletan aurkitzen diren berunik gabeko zirkuitu inprimatuen birziklapena.


Xomorropoemak - Leire Bilbao - Maite Mutuberria - 111 Akademia\nIdazlea: Leire Bilbao\nIlustratzailea: Maite Mutuberria\nUmeek literaturarekin duten lehen kontaktua poesiarekin dela ahazten zaigu sarritan. Txiki txikitako kanta, aho-korapilo eta hitz asmaketekin poesia sortzen dute berez eta natural. Irakurtzen hasten direnean, ordea, ipuin narratiboak eskaintzen dizkiegu eta poesia bazter batera utzi. Horrenbestez, urteekin poesiara hurbiltzen direnean arrotza egiten zaie, zaila eta konplikatua.\nKatebegia hautsi ez dadin, eta era natural batean poesia lantzen jarrai dezaten asmoarekin sortu dira liburu hauek. Poesiak irudi berriak asmatzeko balio duelako, umeen irudimenari mugarik jarri gabe. Poesiak hizkuntza garatzeko eta berritzeko balio duelako. Erritmoa eta errima lantzeko ere baliagarriak dira poemak. Begietatik ez ezik, belarritik irakurtzen ikasi eta kantuetara hurbilpen bat erraztuz.


Beti izan naiz bakoiti zalea, edo bikoitia izatekotan, bi edo lau, edo asko jota zortzi; baina, sei zenbakia ez da inoiz nire gustukoa izan. Mugikorren lehenengo zenbakia delako agian, izan daiteke adin horretan lurrean egotetik mahaietan jesartzera pasatzen direlako umeak eskolan, edo sobran ditudan kiloak ekartzen dizkidalako gogora. Bosnaka kontatzen duen pertsona bat izanik , sei ez da hamarreko baten erdia, baina, hamarreko osora heltzeko ere asko falta zaio; edo izan daiteke, bertsotan sei puntutik gorako bertsorik ez dudalako abesten, edo sei puntu beste ateratzeko kapaz ez naizela pentsatzeak ere asko egin dezake. Eta bueno, zintzoa izanda, txapelketako kanporaketetan sei aulki huts ikusteak korapiloa estutzen dit sabelean, zer esanik ez papertxoaren barruan sei zenbakia ikusten dudanean idatzita…nahiago nuke buelta emanda bederatzi bat balitz eta kantuan irten behar ez banu.\nItxarotea ez zaigu askorik gustatzen, dena nahi izaten dugu atzorako, bidaiatzeko orduan aukerarik laburrena, bi hegazkinen arteko eskala nahiago dugu korrika egin, sarri galdu ere bai, ordu beteko itxaronaldia izan baino. Berdin supermerkatuko ilaran, laburrena hartu arinago egiteko eta gero aurreko bezeroaren produkturen bat txarto dagoelako gehiago itxaron behar izaten dugu, edo errepidean beste ilara luzeagoa izan arren zu jarri zaren horretan astiroago mugituko dira kotxeak. Txapelketan seigarren aulkian jartzea tokatu izan zaidanean autopistan ilara baten nagoela imajinatzen dut, albokoak eta aurrekoak mugitzen ikusten ditut eta nik ostera, kotxea itzali egiten dut itxaroteko, “orain ere itxarotea, agurretik lehenengo ofiziora bertsotan ahaztuko zait, eta zer esanik ez kartzelan, izoztu egingo naiz”. Bai, mezu baikorrak bidaltzen dizkiot neure buruari txapelketan.\nEta bueno, badator txapelketa. Neure buruak ere sinesten ez duen arren, aurreko fasean ipurdia seigarren aulkian jarrita nuela kantatu nuen, eta hemen banago esan daiteke ez zela horren txarto joan. Horrek ez du esan nahi papertxoa zabaldu eta sei zenbakia ikusten dudanean korapiloa ez zaidanik estutuko, baina zoria zoria da, eta loterian ere edozein zenbaki tokatu daiteke; hori bai, bakoitia bada, hobeto.\nTags: bizkaiko bertsolari txapelketa bizkaiko txapelketa enare muniategi Sei txapelketa urduritasuna


1916ko Kontxako Bandera - Wikipedia, entziklopedia askea.\n1916ko Kontxako Bandera\nHasiera 1916ko irailaren 3a\nAmaiera 1916ko irailaren 16a\n1916ko Kontxako Bandera (Banderaren 24. edizioa), urte horretako irailaren 3an eta 16an jokatu zen; Oriok bere 4. Kontxako Bandera eskuratu zuen.\nLehen jardunaldiko bi lehen sailkatuak igaro ziren bigarreneko ohorezko txandara, hau da, bandera jokatuko zen txandara. Besteak, beraz, jardunaldi bakarrean lehiatu ziren.\nBitxikeria xelebre bat ere izan zen: aurreko urtean, 1915ean, faborito nagusi zen Oriori burla egin zioten donostiarrek, Orio irudikatzen zuen hilkutxa bat ere kaleetan zehar eramanez. Hurrengo urtean, 1916an, oriotarrak garaile irten zirenean donostiarren aurretik, Orioko arrunlari batzuk ziaka aritu omen ziren une batez, atzetik zetorren Donostiari iseka egiteko-edo.\nPasai San Juan Club Maritimo Donostiarra\nSan Jose Patxi Bakeriza "Soterotxo"\n1 Orio 19:59 21:33 41:32\n2 Donostia 20:15 21:40 41:55\n3 Getaria 20:17 - -\n4 Zarautz 20:19 - -\n5 Pasai San Pedro 20:23 - -\n6 Getaria 20:27 - -\n7 Pasai San Juan 20:30 - -\nPatroia: Manuel Olaizola\nArraunlariak: Juan Jose Manterola, Ramon Maria Uranga, Segundo Uranga, Leon Lizaso, Domingo Mitxelena, Bernardo Uranga, Pedro Jose Maritxalar, Jose Antonio Makazaga, Bixente Segurola, Eusebio Solabarrieta, Martin Garate, Lino Solabarrieta eta Manuel Elizondo


Txakur-jabeendako ohartarazpena - Guaixe.eus\nGuaixe Sakanako Astekaria 2017-12-11 11:56 Gizartea Altsasu\nJaso gabeko txakurren kakek eta animaliak solte egoteak altsasuarren kexak eragin dituzte eta udalak bandoa zabaldu du\n“Altsasuarren eta txakurren arteko bizikidetza bermatzen duten oinarrizko arauak errespetatzea da” ordenantzan jasota dagoena betetzea. Hala azaldu du bando bidez Javier Ollo Martinez alkateak. Animaliak edukitzearen gaineko 2006ko ordenantzako bi artikulu nabarmendu du alkateak. Lehenik, 20.a, zeinetan esaten den: “Altsasuko herriguneko eremu publiko guztian txakurrak ibiltzeko katez edo uhalez loturik egon beharko dute, kontrolatzeko gauza den norbaitek gidaturik. Animaliak josta daitezen, aipatu eremuetatik aske ibiltzea onartuko da, baina beti beharko dute arduradunen bat inguruan haiek kontrolatuko dituena”.\nBestetik, ordenantzako beste atal bat gogorarazten du bandoak: “txakurrekin ibiltzen diren pertsonek galarazi behar dute haiek kaka egitea espaloi, galtzada, parterre, berdegune eta eremu publikoko nahiz pribatuko beste edozein elementuren gainean, herritarrak ibiltzeko edo jolasteko baitira. Txakurra daramana behartuta dago animaliak aipatu tokietan utzitako gorozkiak hartu eta eramatera”.\nUdaletik gogorarazi da aurreko bi puntuak ez betetzea hutsegite arina dela eta, horregatik, 60 eta 150 euro arteko isuna jarri daitekeela. Hutsegite arin bat errepikatzen bada, arau-hauste larri bat litzateke eta horrek 150 eta 1.500 euro arteko isunak dauzka.\nGaurtik autobus geltokia Idertzegain kalean dago


Ikasturteko lehenengo eskola eguna, gaur, Elgetan ere - Elgeta - Goiena.eus\nIkasturteko lehenengo eskola eguna, gaur, Elgetan ere\nLarraitz Zeberio Lekuona 2014-09-08 11:09\nIkasleak eta gurasoak, gaur goizean, eskolako sarreran zain.\n98 neska-mutikok hasi dute gaur ikasturtea; 2 urteko gelako 17 umeek bihar emango diote hasiera egokitzapenari.\nAspaldiko partez iratzargailuaren txirrinak esnatu ditu gaur goizean Elgetako neska-mutiko gehienak. Goizeko garbiketa lanak egin, jantzi, gosaldu... 09:00etan hasten dira eskolak Elgetan, eta gaurkoa egun berezia da: ikasturteko lehenengoa.\nGaraiz iritsi dira neska-mutiko gehienak eta 09:00etarako ikasgeletara sartzeko gonbitea jaso dute. Aurretik, ordea, hamaika galdera entzun dira eskola atarian: "Zein izango da gure irakaslea? Eta ikasgela?...". Gurasoek ere galdera garrantzitsua zuten: "Zein ordutan jaso behar ditugu haurrak?" Izan ere jardunaldi erdia dute Elgetako eskolan ikasturteko lehen aste honetan.\nMalko gutxi batzuk ikusi ditugun arren haur gehienek pozik hasi dute ikasturtea. Pozik, baita ere, guraso asko.\nGaur 98 neska-mutikok hasi dute ikasturtea Elgetan. Bihar izango dute lehen eguna bi urteko gelako 17 neska-mutikoek. Egokitzapena egingo dute irailean.\nMaala guraso elkarteak ere laster ekingo dio ikasturte berriari. Ikasturte hasierako batzarra eta zazpi ordezkari berriren aldaketa daude lehenengo egitekoen artean. Inork guraso elkartearekin harremanetan jarri nahi izanez gero idatzi elgetakogurasoelkartea@gmail.com helbide elektronikora.


Eskerrak eman eta elkarrekin gozatzeko festa - Irutxuloko Hitza : Irutxuloko Hitza\nAtzoko eguna ederra izan zen IRUTXULOKO HITZA osatzen duten pertsonentzat. Lantaldeak lokal berria estreinatu duela ospatzeko inaugurazio festa egin zuen, Egian, giro ezin hobean eta lagunez inguraturik. Erredakzioan lehenik eta Le Bukowski tabernan ondoren, une bereziz beteriko gaua bizi zuten bertara hurbildu zirenek. Ametzagaña kaleko 19. zenbakira etorri ziren herritarrek hedabidearen barneak gertutik ikusi eta ezagutzeko aukera izan zuten arratsaldean. Bilera gelak inoiz baino jende gehiago bildu zuen atzo, izan ere bulegoa txiki geratu zen erredakziora hurbildu zen jendetzarentzat. Gainera, auzoko taberna desberdinek prestatutako pintxo sorta ederraz gozatu ahal izan zuten bertan, ziurrenik bat edo beste lokaletik afalduta irtengo zelarik. Photocall-ean argazkiak atera eta kazetarien nahaste-borrastea kuxkuxeatu ondoren, Le Bukowskira mugitu ziren denak, agertoki gaineko arteaz gozatzeko. Izarne Zelaia bertsolariak jarri zuen lehen nota, Pelaxen gitarraz lagundutako koplekin. Halakoetan ez da erraza izaten jada parranda martxa jarri duen tabernaren arreta erakartzea, baino Zelariaren doinu eta hitz politek lortu zuten jendea kantatzen jartzea. Ondoren, hedabideko bi langile, Eneritz eta Inaxio, jasotako babesa eskertzera igo ziren agertokira. IRUTXULOKO HITZAk aurten bizi dituen aldaketa guztien berri eman zuten, eta horiek gauzatzen lagundu dutenei eskerrak eman zizkieten. Harkaitz Canok eta Ion Olanok hartu zieten erreleboa, Martiriaren postalak poesiaren irakurketarekin. Interpretazio aparta eginez, hasierako zirrarak barre-algara bihurtzea lortu zuten poesiak aurrera egin ahala, eta jokalekua prest utzi zioten, hortaz, ondoren zetorrenari. Izan ere, Nerea Arriola aktoreak bakarrizketa umoretsu batekin jaso zuen mikrofonoa, Herrerako jendea Altzakoa den edo ez argitu nahian. Physis versus Pelaxen esku egon zen azken agerraldia, festa giroan murgiltzen jarraitzeko jendea dantzan jarriz, gaueko ordu txikiak arte.


Asteazkenetik Gertu txartela erabili ahal izango da. Noticias de Gipuzkoa\nAsteazkenetik Gertu txartela erabili ahal izango da\nUsurbilgo denda elkartean abantailak lortzeaz gain, udal eraikinetako giltza ere izango da\nUsurbil- Asteazkenean jarriko da indarrean Usurbilgo Udalak, Hurbilago merkatari eta ostalarien elkarteak eta Nafarroako Rural Kutxak aste honetan aurkeztu duten Gertu txartela eta honek hainbat abantaila eskainiko dizkio erabiltzaileari.\nHorrela, betirako doakoa izango den txartel honek, Hurbilagoko dendetan, hiru hilabeteko epean interesik gabe ordaintzeko aukera, deskontuak eta elkarteak egiten dituen promozioetan parte hartzeko aukera eskaintzen du. Horrez gainera, Visa txartela ere bada, mundu osoan ordainketak egiteko erraztasunak eskaintzen dituelarik, doako aseguruak lortu edota kutxazainetan dirua ateratzeko aukerarekin. Berezitasun gisara, honako berrikuntzak dakartza txartel berritu honek oraingo honetan: Oiardo kiroldegian, Sutegi liburutegian, Potxoenea kultur etxean edota, hondakinen bilketarako larrialdi gunean erabiltzeko aukera ematen du, lekuan aktibatuz gero.\nAurkezpenean, Xabier Arregi, Usurbilgo alkateak, txartela egiteko prozesua duela bederatzi hilabete hasi zela azpimarratu zuen. “Txartel honen erabilerak, herriko dendetan erostera bultzatuta, arlo sozioekonomikoan mesede egiteaz batera, usurbildarrago egingo gaitu”, adierazi zuen.\nDeskontuakHurbilago elkarteko Igor Gorritik azaldu zuenez, Hurbilago txartelak baino abantaila gehiago eskaintzen ditu Gertu txartel berriak. “Ekainean zehar, promozio gisara, Hurbilagoko dendetan, %10era arteko deskontuak eskainiko ditugu txartela erabiltzen dutenentzat eta lehen mila erabiltzaileei opari bana ere emango diegu”, esan zuen.\nAditzera eman zutenez, egun indarrean dagoen Hurbilago txartelaren abantailak erabiltzeko epea ekainaren amaierara artekoa izango da, eta ordutik aurrera, Gertu txartela bakarrik erabili ahalko da, dendetan abantailak eta deskontuak lortzeko.\nGertu txartel berria eskuratzeko bi bide dira. Hurbilago txartela ez dutenek, eskaera orri bat bete beharko dute eta Rural Kutxako bulegoetan edota udal eraikinetan utzi beharko dute, NAN kopia batekin batera. Hurbilago txartela dutenek, aldiz, nahikoa izango dute Rural Kutxako bulegoan txartel berria eskatzearekin. - A.M.


Zuriaren ostekoa | Kultura | Berria\nLiteratura. 'Ostadarrak lurra ukitzen duen lekua'\nOtutzen zaidan lehena, zera da: geruza anitzeko liburua dela Edorta Jimenezen Ostadarrak lurra ukitzen duen lekua poliedrikoa. Sampedro eta Jauregi lankideek iruzkindu dituzten aurreko liburuen gisara, nobela beltza da hau ere. Eta literatura sailkatzeak irakurketa bera mugatzea ekar badezake ere, batzuetan idazketa bera ere muga badezake ere, iruditu zait mugak aise gainditzen dituela liburu honek, ausartzen dela mugak gainditzen, edo, behintzat, ez diola bere buruari mugarik jartzen, nobela-belztasun izate horren aitzakian.\nZeri kontrajartzen zaion nobelaren belztasuna kasu honetan? Erakundeek mezu ofizialetan zabaltzen duten zuritasunari, beharbada, eleberriari buruz prentsari emandako azalpenetan Jimenezek berak hala adierazi du, bederen. Bizkaia zuri horren itxurapean ezkutatzen dena da azalera dakarrena eleberriak. Azaleratze hori helburu izanik, salaketa-nobela gisa har liteke, eta bada, hein batean. Argi dago, dena dela, Ostadarrak lurra ukitzen duen lekua ez dela panfleto bat, eleberri sendoa baizik. Sendoa eta geruza askotarikoz jantzia. Azaleko zuritasunaren belztasuna agerian uzten dute apurka geruzok, baina, batez ere, belztasunaren baitako zokoetan arakatzea ahalbidetzen dute. Indarkeria estrukturala eta indarkeria instituzionala batzen direnekoaz ari da: ustelkeriaz, torturaz... Baina tartekoaz ere ari da: estruktural eta instituzional den horrek zeharkatzen eta hori haragiztatzen duten pertsonei eta haien arteko harremanei buruz. Nobelako pertsonaiak zuritik beltzerako eskalan kokatzea zaila suerta daiteke, nahiz eta batzuk, bat, bederen, besteak baino zalantzagarriago izan, zalantzarik ez: misoginoago, lesbofoboago, nazkagarriago.\nTartekatzen diren bi narrazio nagusik osatzen dute nobela: lehen pertsonan idatzitako testigantza estiloko kontakizunak eta kontakizun horrekiko paralelo garatzen den hirugarren pertsonan kontatutako istorioak. Bilbearen jarioa ezin eramangarriagoa da, bi kontakizunek kontrapisua egiten baitiote elkarri, lehenaldian lehen pertsonakoak, orainaldian hirugarren pertsonakoak. Istorioari linealki jarraitzen diote biek eta linealtasun bikoitz horretan egiten du aurrera eleberriak. Linealtasun tranpatia da, haatik, aurrera egin ahala irakurlea ohartuko denez. Funtzionatzen duten tranpak dira, ordea, eleberrikoak. Eta horretan datza, agian, literatura ona. Ni neu, behintzat, bete-betean harrapatu nau nobelak. Gozagarria egin zait irakurketa, umoretsua eta latza baita, konbinazio aproposean.\nAtentzioa eman didaten beste kontu pare bat ere ekarri nahi ditut. Deigarria da nola pertsonaia nagusietako batzuk «zera ohiak» diren, beste bat «zerakoen kolaboratzaile» izateaz akusatu, torturatu eta kondenatua, eta abar. Ez dira gutxi izen-jokoak, hitz-jokoak beste, kontakizunari dimentsio gehigarri bat ematen diotenak. Izendatzeko erek eta ez-izendatzekoek berebiziko garrantzia dute liburu honetan, aipatzen ez edota gaizki aipatzen direnez ari baita Jimenez. Hizkuntzaren erabilera da bigarren kontua, labur: euskararen barne —eta kanpo— tentsioek presentzia handia dute kontakizunean, eta baita kontakizuna emateko moduan ere: hizkerak, euskalkiak, diglosia ere ez dira falta zuritasunaren ostean ezkutuan dagoenari buruzko eleberri beltz eta poliedriko honetan.


Golden State Warriors, NBAko txapeldun\nBoston Celtics mendean hartuta\nPublikatuta: 2022/06/17 11:09 (UTC+2) Azken eguneratzea: 2022/06/17 12:06 (UTC+2)\n103-90 irabazi diote Celtics taldeari finaletako seigarren partidan Stephen Curry jokalariaren partida bikainarekin.\nGolden State Warriorseko jokalariak, txapeldunen sariarekin. Argazkia: Efe.\nGolden State Warriors taldeak zazpigarrenez irabazi du NBAko titulua, laugarrenez azken zortzi urteetan, finaleko seigarren partidan Boston Celtics 103-90 mendean hartuta. Markagailu orokorrean 4-2 nagusitu da San Francisco hiriko taldea.\nBostoneko taldean, Jayson Tatumek 13 puntu baino ez ditu egin, hiru errebote eta zazpi asistentziarekin. Jaylen Brownen 34 puntuak eta Al Horforden 19 puntuak eta 14 erreboteak ere ez dira nahikoa izan finaletako zazpigarren partida behartzeko.\nGolden State taldean, aldiz, Stephen Curry izan da izar nagusia 32 puntu eta hiruko sei jaurtiketarekin azken titulua irabazi eta lau urtera berriro txapeldun izateko. Boston Celtics 18. titulua irabazteko itxaropenarekin hasi zuten finala, baina ezin izan dute marka historiko berria ezarri.\nSan Franciscoko taldearentzat, zazpigarren txapela da 1947an, 1956an, 1975ean, 2015ean eta 2018an irabazitakoen ostean.


Annekdotas: "Bai baditut abestiak oraindik gordeta ateratzear baina prisarik gabe" - Arrosa\nMusika urbanoa da Ane Rodriguezek 2020an sortu zuen proiektu berri honen oinarria. AnneKdotasek melodia eta Rap doinuak uztartzen ditu bere abestietan, baita hainbat estilo urbano ere. 2018an argitaratu zuen ‘Kalamarmen’ gai feministarekin, oinarriekin eta Auto-Tunerekin harremanetan jarri zen. Sei kantu argitaratu ditu orain arte, eta horiei laster konposizio berriak gehituko zaizkie\nBere abesti guztiak disko batean biltzea pentsatu zuen, baina azkenean plataforma digitaletan argitaratuko diren single ezberdinak aterako ditu.\nAne Rodríguez ere ‘A golpe de palabra’ programaren parte da. Vital Fundazioak eta Gazteriaren Foru Erakundeak antolatutako programa da, Arabako gazteak indarkeria matxistaren aurka sentsibilizatzeko. Mikel Gómez de Segurak zuzendutako antzezlana da, eta Anek eta beste bost aktorek antzezten dute. Funtzioa DBHko ikasleei zuzenduta dago, eta 30 minutuko jarduna eta ordubeteko eztabaida ditu ikasleekin, psikologo batekin batera.\nPosted in ZebrabideaTagged #Annekdotas #arrosasarea #zebrabidea\nlr. Urt 15 , 2022\nJone Etxebarria: “Ingurunea berreskuratzea, herriaren eta eskualdearen onerako da”\nIbai Fresnedo: “Kanpainez gain, aurrekontuetan lehentasuna behar du berdintasunak”


Jean-Baptiste Queru, Android AOSP proiektuaren burua, Google-k utzi du Androidea\nJean-Baptiste Queru, nor Android taldeko kide nintzen Google-rentzat eta AOSP proiektuaren arduraduna zen enpresa utzi du Yahoo!-ra joateko Yahoo-n hartuko duen eginkizun berria enpresako taldeko ingeniari arkitektoarena da, LinkedIn-etik ikasitakoaren arabera. Yahoo-k aurten Marissa Mayer zuzendari nagusiaren agindupean egin duen beste gehigarrietako bat.\nQueruk iragarri zuen tweet batean iragan asteartean, hau da Android-ek iturburu proiektuaren liderra irekitzen du, zuetako askok ezagutuko duzuen AOSP iturburu kodea kontrolatzeaz arduratzen da. Yahoo-k berak berretsi zuen sartze hori atzo astearte goizean.\nDirudienez, Google-n bere kargua uztera bultzatu duen frustrazioetako bat izan da Android hardware eta kontrolatzaileen bateragarritasuna. Duela hilabete eskas, frustrazio horiek Google + en idatzi zuen mezu batera transferitu zituen arrazoi zehatz hauengatik Google utziko zuela aholkatuz.\nQueruk, ROM pertsonalizatuak sortzen saiatu diren beste garatzaile askok bezala, beti aurkitu dute zenbait kontrolatzaile edo enpresa sortzaileak partekatzen ez dituen kontrolagailuak, kasu honetan bezala Qualcomm-ekin. Gidari hori ez baduzu, oso zaila izango da zenbait funtzio ROM pertsonalizatuetan edo AOSP proiektuan erabiltzea.\nEta hemen eztabaida eta gatazka puntu garrantzitsu bat sartzen da, izan ere, zenbait enpresek ematen ez dituzten gidariek beraiek egiten duten lanaren parte dira eta bizimodua irabazten dutenaren zati bat da. Hori dela eta, ez da dirudien bezain erraza, gaur egun Android terminal gehienak baitira fabrikatzaile ezberdinek fabrikatutako hainbat osagai dituzte, eta kontrolagailuak partekatzen dituztela nahiko zaila izaten ari da, ulergarria da haien aldetik, baita Queruren edo beste garatzaile askorenak ere.\nHala ere, aurten Google-k ikusten du nola izen garrantzitsuak uzten ari zaizkio Andy Rubin bezalakoa, konpainia martxoan utzi zuen lehena, gero Hugo Barra abuztuan utzi zuen eta orain Queru. Batzuk motibazio desberdinetarako eta erakusten dutenez, 2013 hau Android-erako gogoratzeko urtea izanda ere, aldaketa handiak daude Google-ren egoitzan.\nGaur egun erabat iturburu irekia duen terminal bat edukitzea ia ezinezkoa dela dirudi, izan ere, konpainiak bere osagai guztiak fabrikatu ezean, ia ez da bideragarria. Modu posible bakarra merkataritza akordioak dira, gidariek partekatu ditzaten, baina, azkenean, Google bezalako enpresa batek galdetu behar du ROMa abiaraztea benetan errentagarria bada denek azkenean terminaletan instalatzen ez duten AOSP proiektua bezala.\nGai zaila, eta dagoeneko Yahoo-rekin lanean hasitako Jean-Baptiste Queru hori edonora joango zara.\nInformazio gehiago - Hugo Barra Googleren irteera "bortitzaz" hitz egin du\nIturria - Gauza guztiak D\nArtikuluaren bide osoa: Androidea » Berri » Android AOSP proiektuaren liderrak Google-k Yahoo!